02009D0713(01) — DA — 01.01.2022 — 006.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

►B EUROPA-PARLAMENTETS PRÆSIDIUMS AFGØRELSE af 19. maj og 9. juli 2008 om gennemførelsesbestemmelser til statutten for Europa-Parlamentets medlemmer (EUT C 159 af 13.7.2009, s. 1)

Ændret ved:









▼B

EUROPA-PARLAMENTETS PRÆSIDIUMS AFGØRELSE

af 19. maj og 9. juli 2008

om gennemførelsesbestemmelser til statutten for Europa-Parlamentets medlemmer

2009/C 159/01

INDHOLD AFSNIT I — UDØVELSE AF MANDATET Kapitler 1. Vederlag 2. Omkostninger i forbindelse med sygdom 3. Forsikringer mod risici i forbindelse med udøvelsen af mandatet 4. Godtgørelse af omkostninger 5. Personlige medarbejdere 6. Adgang til udstyr og andre goder AFSNIT II — MANDATETS OPHØR Kapitler 1. Overgangsgodtgørelse 2. Alderspension 3. Invalidepension 4. Efterladte- og børnepension AFSNIT III — ALMINDELIGE OG AFSLUTTENDE BESTEMMELSER Kapitler 1. Regler om betaling 2. Regularisering og inddrivelse 3. Andre almindelige finansielle bestemmelser 4. Afsluttende bestemmelser AFSNIT IV — OVERGANGSBESTEMMELSER







AFSNIT I

UDØVELSE AF MANDATET







KAPITEL 1

Vederlag

Artikel 1

Ret til vederlag

Medlemmerne har ret til det i statuttens artikel 10 omhandlede vederlag fra datoen for deres tiltræden indtil den sidste dag i den måned, hvor mandatet ophører.

Artikel 2

Antikumulationsregler

1. Vederlag, som et medlem modtager for udøvelsen af et mandat i et andet parlament samtidig med mandatet i Europa-Parlamentet, modregnes i det i statuttens artikel 10 omhandlede vederlag.

2. Ved et »andet parlament«, jf. stk. 1, forstås ethvert parlament i en medlemsstat med lovgivningskompetence, som artikel 7, stk. 2, i akten om almindelige direkte valg af medlemmerne af Europa-Parlamentet ikke finder anvendelse på ( 1 ).

3. Beregningen foretages på grundlag af de to vederlags størrelse før fradrag af skat.

4. Medlemmerne har pligt til i deres erklæring om økonomiske interesser at gøre opmærksom på ethvert mandat som omhandlet i stk. 1 og ethvert vederlag, der oppebæres herfor.







KAPITEL 2

Omkostninger i forbindelse med sygdom

Artikel 3

Berettigede personer og regler for godtgørelse

▼M1

1. I henhold til statuttens artikel 18 og i medfør af analogien af den ordning, der er vedtaget ved fælles aftale mellem Fællesskabernes institutioner ( 2 ), og gennemførelsesbestemmelserne hertil ( 3 ) har følgende personer krav på godtgørelse af to tredjedele af omkostningerne i forbindelse med sygdom, svangerskab og fødsel: ▼M5 a) medlemmer og tidligere medlemmer, der modtager den i statuttens artikel 13 omhandlede overgangsgodtgørelse eller en pension i medfør af statuttens artikel 14 og 15, for så vidt angår deres egne udgifter og udgifter afholdt: i) af deres ægtefæller eller partnere i et fast ægteskabslignende forhold som defineret i artikel 58, stk. 2, og ii) af forsørgelsesberettigede børn, som defineret i artikel 58, stk. 3, indtil de fylder 21 år eller senest 25 år, hvis de er under fuldtids skole- eller erhvervsuddannelse, eller uden hensyn til barnets alder, hvis barnet lider af en alvorlig sygdom eller af invaliditet, og dette hindrer det i selv at sørge for sit underhold, når de pågældende ægtefæller, partnere i et fast ægteskabslignende forhold og forsørgelsesberettigede børn, ikke er berettigede til ydelser af samme art og størrelse som medlemmer og tidligere medlemmer i henhold til nogen anden lovmæssig eller administrativ bestemmelse ▼M1 b) personer, der er berettiget til efterladtepension i overensstemmelse med statuttens artikel 17.

De i litra a) og b) nævnte personer kan frit vælge læge og behandlingsinstitution, jf. artikel 19, stk. 1, i den ovennævnte ordning.

2. Udgifterne til de i stk. 1 omhandlede godtgørelser afholdes over Parlamentets budget. Artikel 72, stk. 3 og 4, i Rådets forordning (EØF, Euratom, EKSF) nr. 259/68 af 29. februar 1968 om vedtægten for tjenestemænd i De Europæiske Fællesskaber og om ansættelsesvilkårene for de øvrige ansatte i disse Fællesskaber ( 4 ) samt artikel 20, stk. 6, i den ovennævnte ordning finder anvendelse.

▼B

3. Forskud som omhandlet i artikel 30 i den ovennævnte ordning kan kun ydes i form af en erklæring om afholdelse af udgifter til sygehusophold. Den del af udgifterne, der efter anvendelse af godtgørelsessatsen skal betales af de berettigede personer som omhandlet i stk. 1, tilbagebetales til Parlamentet på de i artikel 30, stk. 2 og 3, fastlagte betingelser.

▼M3

4. Medlemmer og tidligere medlemmer, der modtager den i statuttens artikel 13 omhandlede overgangsgodtgørelse eller en pension i medfør af statuttens artikel 14 og 15, kan give afkald på retten til godtgørelse af udgifter til lægebehandling som omhandlet i stk. 1 med virkning fra den første dag i den måned, der følger efter datoen for indgivelsen af anmodningen. I så fald har de ret til godtgørelse af to tredjedele af sygeforsikringsbidraget, forudsat at det samlede godtgjorte beløb ikke overstiger 400 EUR om måneden.

5. Ethvert medlem eller tidligere medlem, der i medfør af stk. 4 giver afkald på retten til godtgørelse af udgifter til lægebehandling, kan først få adgang igen til ordningen med ret til godtgørelse af udgifter til lægebehandling, jf. stk. 1, når der er gået tolv måneder fra den dato, hvor afkaldet fik virkning. Andre efterfølgende ændringer kan ligeledes først foretages efter et tidsrum af mindst tolv måneder, uanset om det drejer sig om atter at få adgang til ordningen med ret til godtgørelse af lægeudgifter, jf. stk. 1, eller om at give afkald på denne ret.

▼M1

6. Beløbet i stk. 4 kan hvert år tilpasses af Præsidiet op til den årlige stigning i det gennemsnitlige beløb, der godtgøres pr. modtager af den fælles sygeforsikringsordning for tjenestemænd i De Europæiske Fællesskaber.

7. Denne artikel finder også anvendelse på tidligere medlemmer, der modtager den i artikel 45 omhandlede overgangsgodtgørelse, for perioden fra den første dag efter mandatets ophør til den dag, hvor de får ret til overgangsgodtgørelsen.

8. Denne artikel finder også anvendelse på tidligere medlemmer, der modtager den i artikel 49 omhandlede alderspension, for perioden fra den første dag efter mandatets ophør til den dag, hvor de får ret til pensionen, forudsat at betingelserne i artikel 49, stk. 1, var opfyldt inden mandatets ophør.

▼M11

Artikel 4

Procedure

Anmodninger om godtgørelse indgives til Parlamentets kompetente tjenestegren eller direkte til Kommissionens afregningskontor ved hjælp af standardformularer ledsaget af bilag.

▼B

Artikel 5

Finansiering

Finansieringen af godtgørelsesordningen og de nærmere regler for afregning af udgifterne er fastlagt i en samarbejdsaftale mellem Parlamentet og Kommissionen på grundlag af bestemmelserne i statutten og i EF-institutionernes fælles sygeforsikringsordning. For Parlamentets vedkommende underskrives denne aftale af formanden efter høring af kvæstorerne.

Artikel 6

Klage

Uanset artikel 72 forelægges enhver tvist som følge af fortolkningen af dette kapitel i konkrete tilfælde generalsekretæren, der træffer afgørelse efter udtalelse fra forvaltningskomitéen for EF-institutionernes fælles sygeforsikringsordning og efter høring af kvæstorerne.







KAPITEL 3

Forsikringer mod risici i forbindelse med udøvelsen af mandatet

Artikel 7

Generelt

1. Medlemmerne har ret til at blive omfattet af følgende forsikringer på de i forsikringskontrakterne fastlagte vilkår: a) en forsikring mod ulykker, der kan ramme medlemmerne under udøvelsen af deres mandat b) en forsikring mod tyveri og tab af personlige effekter og ejendele, som medlemmerne bliver udsat for under udøvelsen af deres mandat.

2. To tredjedele af forsikringspræmierne afholdes over Parlamentets budget, og en tredjedel betales af medlemmerne. Det enkelte medlems bidrag indeholdes direkte i det i statuttens artikel 10 nævnte vederlag.

3. Denne artikel gælder for medlemmerne fra begyndelsen af deres mandat, medmindre de over for generalsekretæren udtrykkeligt og skriftligt giver afkald på deres ret til forsikringsdækningen. Deres ret til forsikringsdækningen ophører i givet fald den sidste dag i den måned, hvor afkaldet blev givet.

Artikel 8

Ulykkesforsikring

1. Betingelserne i ulykkesforsikringspolicen omfatter en dækning for ulykker, der kan ramme medlemmerne i hele verden, i mandatperioden.

2. Betingelserne i ulykkesforsikringspolicen omfatter: a) ved dødsfald: udbetaling til de i det følgende anførte personer af et beløb, der er lig med det i statuttens artikel 10 omhandlede årlige vederlag multipliceret med fem: — til det afdøde medlems ægtefælle og børn i overensstemmelse med de for medlemmet gældende arveretlige regler; det beløb, der skal udbetales til ægtefællen, kan dog ikke være mindre end 25 % af det samlede beløb — såfremt der ikke findes efterladte af den ovenfor nævnte kategori: til andre efterkommere i overensstemmelse med de for medlemmet gældende arveretlige regler — såfremt der ikke findes efterladte af de to ovenfor nævnte kategorier: til slægtninge i opstigende linje i overensstemmelse med de for medlemmet gældende arveretlige regler — såfremt der ikke findes efterladte af de tre ovenfor nævnte kategorier: til Parlamentet b) i tilfælde af vedvarende, total invaliditet: udbetaling til den pågældende af et engangsbeløb, der er lig med det i statuttens artikel 10 omhandlede årlige vederlag multipliceret med otte c) i tilfælde af vedvarende, delvis invaliditet: udbetaling til den pågældende af en del af det i litra b) nævnte beløb, udregnet på grundlag af den tabel, der er fastsat i den ordning, der er vedtaget af Fællesskabernes institutioner efter fælles aftale ( 5 ), jf. artikel 73, stk. 1, i forordning (EØF, Euratom, EKSF) nr. 259/68.

3. Den i stk. 2, litra c), nævnte ordning finder tilsvarende anvendelse på medlemmerne. Bestemmelserne om erhvervssygdomme og livrente og alle bestemmelser, hvis anvendelse er uløseligt forbundet med statussen som tjenestemand, finder ikke anvendelse. Klageproceduren i artikel 72 finder anvendelse.

Ansættelsesmyndighedens beføjelser som fastlagt i ovennævnte ordning udøves i forhold til medlemmerne af Parlamentets formand.

Anerkendelse af en vedvarende, total eller delvis invaliditet i medfør af nærværende artikel og ovennævnte ordning foregriber på ingen måde anvendelsen af statuttens artikel 15 og omvendt.

4. Desuden dækkes i henhold til betingelserne i den i stk. 2, litra c), nævnte ordning: udgifterne til lægebehandling, medicin, hospitalsophold, operative indgreb, proteser, røntgenoptagelser, massage, ortopædisk og klinisk behandling og sygetransport samt alle lignende udgifter, der er forårsaget af ulykken. Sådanne udgifter godtgøres dog kun i det omfang, de overskrider de ydelser, den pågældende modtager i henhold til bestemmelserne om godtgørelse af omkostninger i forbindelse med sygdom i statuttens artikel 18.

Artikel 9

Forsikring mod tab og tyveri

1. Betingelserne i policen for forsikring mod tyveri og tab af personlige effekter og ejendele omfatter: a) verdensomfattende dækning b) forsikringssum indtil 5 000 EUR pr. tyveri eller tab c) en selvrisiko på 50 EUR, som betales af medlemmet i tilfælde af erstatning d) dækning af personlige effekter og ejendele e) anvendelse af en nedskrivningssats på effektens eller ejendelens pris i forbindelse med erstatning.

2. Tyveri og tab, der finder sted uden for Parlamentets bygninger, er kun dækket, såfremt det pågældende medlem på tidspunktet for forsikringsbegivenheden var på officiel rejse. Hvis tyveriet sker i Parlamentets bygninger, er det dækket på betingelse af, at den stjålne genstand blev opbevaret på et sikkert sted.

3. I tilfælde af tyveri eller tab af penge, der finder sted uden for Parlamentets bygninger og anmeldes til politiet, ydes der dækning på op til 250 EUR, såfremt de stjålne eller mistede penge var en del af andre personlige effekter eller ejendele, der blev tabt eller stjålet. Tyveri eller tab af penge, der finder sted i Parlamentets bygninger, er ikke dækket.

4. Såfremt et medlems bagage bliver forsinket eller bortkommer på grund af en transportudøver i mere end 12 timer i forbindelse med en officiel rejse, hvor medlemmet begiver sig til et andet sted end den pågældendes bopælssted, dækkes de personlige effekter eller genstande, som medlemmet må købe elle leje, med op til 500 EUR.

5. Tyveri eller tab af personlige effekter eller ejendele, der finder sted uden for Parlamentets bygninger, anmeldes af medlemmet til politiet. Hvis tyveriet finder sted i Parlamentets bygninger, anmeldes det til Sikkerhedsenheden.

6. Ethvert tyveri eller tab anmeldes inden otte dage til generalsekretæren. Der vedlægges en regning for den tabte eller stjålne genstand eller i mangel heraf for erstatningsgenstanden, hvis værdien overstiger 700 EUR.

7. Forsikringen dækker ikke tyveri og tab, der er omfattet af en privat forsikring tegnet af medlemmet.







KAPITEL 4

Godtgørelse af omkostninger







Afdeling 1:

Godtgørelse af rejseudgifter







Underafdeling 1:

Fælles bestemmelser

Artikel 10

Ret til godtgørelse af udgifter til officielle rejser

1. Medlemmerne har ret til godtgørelse af de faktisk afholdte udgifter under: a) rejser til og fra Parlamentets arbejdssteder eller steder, hvor et af dets officielle organer som defineret i stk. 3 holder møde, herefter benævnt »ordinære rejseudgifter« b) rejser foretaget i forbindelse med udøvelsen af mandatet uden for den medlemsstat, hvor de er valgt, på de i artikel 22 fastlagte betingelser, herefter benævnt »yderligere rejseudgifter« c) rejser foretaget i den medlemsstat, hvor de er valgt, på de i artikel 23 fastlagte betingelser.

2. Rejseudgifter, som medlemmerne afholder til særlige tjenesterejser, hvortil formanden, Præsidiet eller Formandskonferencen har givet tilladelse, betragtes også som ordinære rejseudgifter.

▼M1

2a. Følgende betragtes også som ordinære rejseudgifter: rejseudgifter afholdt af udvalgs- eller underudvalgsformænd i forbindelse med deltagelse i møder i Rådet.

▼B

3. Ved »Parlamentets officielle organer« forstås Parlamentets organer som defineret i afsnit I, kapitel 3, i Parlamentets forretningsorden samt udvalg, interparlamentariske delegationer og andre delegationer nedsat på grundlag af forretningsordenen, politiske grupper og andre organer, hvortil Præsidiet eller Formandskonferencen har givet tilladelse.

Artikel 11

Procedure

Rejseudgifterne godtgøres på grundlag af tilstedeværelseserklæringen og mod forelæggelse af de relevante rejsedokumenter og efter omstændighederne øvrige bilag, jf. artikel 14.

Artikel 12

Tilstedeværelsesattest

▼M16

1. Medlemmernes tilstedeværelse attesteres ved deres personlige underskrift på tilstedeværelseslisten i mødesalen eller mødelokalet eller ved deres personlige underskrift i det centrale indtegningsregister i den af Præsidiet fastsatte åbningstid. En elektronisk attest for medlemmets tilstedeværelse kan anvendes i stedet for den personlige underskrift.

▼B

2. Medlemmerne kan undtagelsesvis dokumentere deres tilstedeværelse ved andre dokumenter, der objektivt beviser, at de var på mødestedet på de sædvanlige mødetidspunkter. Denne mulighed kan højst benyttes fem gange i en halv valgperiode.

3. Erklæringer fra medlemmerne eller andre personer betragtes ikke som dokumentation for tilstedeværelse i henhold til stk. 1 og 2. Dog attesteres tilstedeværelsen i de i artikel 10, stk. 1, litra b) og c), og stk. 2, omhandlede tilfælde ved medlemmernes erklæring.

Artikel 13

Rejsedokumenter

1. Anmodningen om godtgørelse af rejseudgifter ledsages af bilag, der viser den betalte pris, den tilbagelagte strækning og klasse, dato og klokkeslæt for rejsen. Det drejer sig navnlig om følgende: ▼M18 a) ved flyrejser: billetter forsynet med medlemmets navn og alle boardingkort eller det elektroniske bevis for brugen af sådanne billetter ▼B b) ved rejser med tog eller skib: samtlige billetter.

▼M1

2. Uanset stk. 1 skal medlemmerne ved rejser med bil fremlægge en erklæring, der angiver registreringsnummeret på den bil, der er benyttet til rejsen, og, for rejser med bil i den medlemsstat, hvor medlemmet er valgt, den strækning der er tilbagelagt, og afrejse- og ankomststed, eller, for alle andre rejser med bil, kilometertællerstand ved afrejse og ved ankomst. Ved rejser på over 800 km skal denne erklæring ledsages af bilag, der viser datoen for rejsen (f.eks. en kvittering for køb af brændstof på afrejsestedet eller under rejsen, en kvittering for betaling for kørsel på motorveje eller en kontrakt om eller regning for leje af bil).

Ved rejser mellem Bruxelles og Strasbourg skal der altid fremlægges bilag, der gør det muligt at fastslå datoen for rejsen.

3. Abonnementer eller kort lydende på navn, der giver ret til at rejse til nedsat pris, kan godtgøres i form af et forskud. Forskuddet reguleres ved udløbet af abonnementets eller kortets gyldighedsperiode.

▼M18

4. Medlemmer, der køber billetter i Parlamentets rejsebureau, kan på eget ansvar, og idet de underskriver en kvittering for modtagelsen, anmode om, at den kompetente tjenestegren godtgør udgifterne direkte til rejsebureauet. I sådanne tilfælde kan den kompetente tjenestegren indhente de bilag, der er anført i stk. 1 fra rejsebureauets reservationssystem.

▼B

Artikel 14

Andre bilag

Anmodningen om godtgørelse af rejseudgifter ledsages af følgende dokumenter:

▼M5

a) i de i artikel 10, stk. 1, litra b), omhandlede tilfælde: en invitation til eller et program for den begivenhed, medlemmet har deltaget i, eller andre bilag, der dokumenterer, at rejsen er foretaget i forbindelse med udøvelsen af medlemmets mandat, eller, i det i artikel 22, stk. 2a, omhandlede tilfælde, en erklæring fra medlemmet om, at rejsen er foretaget som led i udøvelsen af den pågældendes mandat

▼M1

b) i de i artikel 10, stk. 1, litra c), omhandlede tilfælde: en erklæring fra medlemmet om formålet med den rejse, der er foretaget i forbindelse med udøvelsen af mandatet

▼B

c) i de i artikel 10, stk. 2, omhandlede tilfælde: en tilladelse fra formanden, Præsidiet eller Formandskonferencen.

▼M1

d) i de i artikel 10, stk. 2a, omhandlede tilfælde: en invitation fra Rådet.

▼M1

Artikel 15

Godtgjorte udgifter

Rejseudgifter godtgøres på grundlag af de faktisk afholdte udgifter, dog højst:

a) ved rejse med fly: prisen på business-klasse

b) ved rejse med tog eller skib: prisen på første klasse

▼M21

c) ved rejser med bil: 0,56 EUR pr. km, eventuelt forhøjet med prisen for færgeoverfart eller lignende transport med et godtgørelsesloft på 1 000 km pr. udrejse eller hjemrejse.

▼B







Underafdeling 2:

Bestemmelser om ordinære rejseudgifter

Artikel 16

Rejsedage

1. De i artikel 10, stk. 1, litra a), omhandlede rejser foretages udelukkende for at deltage i de officielle aktiviteter, der finder sted på de dage, der er afsat hertil i Parlamentets arbejdskalender.

2. De i artikel 10, stk. 2, omhandlede rejser foretages udelukkende på de dage, der er fastlagt af det organ, der er bemyndiget til at tillade rejsen.

Artikel 17

Ruter

1. Godtgørelsen af udgifter til rejser til et af Parlamentets arbejdssteder eller et mødested beregnes på grundlag af den mest direkte rute mellem medlemmets bopælssted, som defineret i stk. 2, eller hovedstaden i den medlemsstat, hvor medlemmet er valgt, og arbejds- eller mødestedet.

2. Ved »bopælssted« forstås det sted på Fællesskabets område, hvor medlemmet har sin sædvanlige bopæl, dvs. faktisk bor forholdsvis fast, uden hensyn til medlemmets parlamentariske forpligtelser. Medlemmet giver den kompetente tjenestegren meddelelse om sit bopælssted.

3. Den mest direkte rute bestemmes under hensyntagen til følgende: a) for rejser med fly: den lufthavn, der ligger nærmest medlemmets afrejsested, og hvorfra der kan udstedes en flybillet til den i artikel 15 nævnte pris, og afstanden mellem denne lufthavn og bestemmelsesstedet b) for rejser med tog: den banegård, der ligger nærmest medlemmets afrejsested, og afstanden mellem denne banegård og bestemmelsesstedet c) for rejser med bil eller skib: afstanden mellem medlemmets afrejsested og bestemmelsesstedet.

▼M1

4. Når et medlem tiltræder eller ændrer bopælssted, underrettes vedkommende om, hvilken lufthavn og banegård og hvilke mest direkte, dvs. korteste, ruter, der vil blive benyttet ved anvendelsen af disse gennemførelsesbestemmelser.

5. Medlemmet kan til enhver tid over for den kompetente tjenestegren fremsætte et skriftligt, begrundet forslag om en anden rute, der kan give en betydelig tidsmæssig eller praktisk gevinst, uden at rejsens pris derved øges med mere end 20 %. Hvis den pågældende rute godkendes, anvendes den i stedet for den mest direkte rute som bestemt i henhold til stk. 3.

Hvis ruten ikke godkendes, eller hvis den af medlemmet foreslåede rute medfører, at rejsens pris øges med mere end 20 %, forelægges spørgsmålet for generalsekretæren, som kan høre kvæstorerne, inden der træffes en afgørelse.

6. Hvis rejsen afbrydes, godtgøres rejseudgifterne fra det sidste afrejsested. Som afbrydelse af rejsen betragtes enhver afbrydelse af mere end én nats varighed, undtagen lørdage, søndage og helligdage, foretaget på medlemmets rute til eller fra et af Parlamentets arbejdssteder eller et officielt mødested.

7. Hvis afrejse- eller ankomststedet ikke svarer til medlemmets bopælssted eller hovedstaden i den medlemsstat, hvor vedkommende er valgt, godtgøres rejseudgifterne højst med et beløb svarende til, hvad medlemmet ville have betalt, hvis vedkommende havde foretaget rejsen til eller fra sit bopælssted ad den mest direkte, dvs. korteste, rute.

8. Ved rejser mellem to arbejds- og/eller mødesteder finder stk. 3 og 7 tilsvarende anvendelse.

▼M7

9. De takster, der benyttes ved anvendelsen af disse regler, ajourføres regelmæssigt og mindst to gange om året.

▼B

Artikel 18

Detaljerede regler

1. Medlemmerne har kun ret til at få godtgjort rejseudgifterne i forbindelse med én tur-returrejse pr. arbejdsuge mellem deres bopælssted eller hovedstaden i den medlemsstat, hvor de er valgt, og et arbejds- eller mødested (herefter benævnt »hovedrejse«).

▼M7

2. Medlemmerne har endvidere ret til at få godtgjort rejseudgifterne i forbindelse med en tur-returrejse midt i en arbejdsuge mellem et arbejds- eller mødested og deres bopælssted eller et andet afrejsested i den medlemsstat, hvor de er valgt (herefter benævnt »mellemliggende rejser«), dog undtaget uger der i Parlamentets officielle arbejdskalender er afsat til virksomhed uden for arbejdsstederne.

▼B

3. Retten til godtgørelse af udgifterne til mellemliggende rejser er uafhængig af retten til godtgørelse af udgifter til rejser foretaget i den medlemsstat, hvor medlemmerne er valgt, som omhandlet i artikel 10, stk. 1, litra c).

4. Der betales ingen godtgørelse til medlemmerne for rejser med transportmidler, der er stillet til rådighed af Parlamentet.

5. Medlemmer, som ikke kan benytte tjenestebil, har ret til godtgørelse af udgifter til taxi mod forelæggelse af bilag for kørsel mellem ankomst- og afrejselufthavn eller -banegård og arbejds- eller mødestedet. Reglerne om godtgørelse af udgifterne til taxi og godtgørelseslofterne fastsættes af Præsidiet.

Artikel 19

Ret til afstands- og varighedsgodtgørelse

▼M1

1. Medlemmerne har for rejser inden for Den Europæiske Union ret til en afstands- og varighedsgodtgørelse til dækning af samtlige ekstraudgifter i forbindelse med deres rejse. Denne ret gælder kun for hovedrejsen som defineret i artikel 18, stk. 1.

▼M1 —————

▼M1

3. Retten til afstands- og varighedsgodtgørelse gælder ikke for rejser som omhandlet i artikel 10, stk. 1, litra b) og c), eller i de i artikel 18, stk. 4, omhandlede tilfælde. En afbrydelse af en rejse som omhandlet i artikel 17, stk. 6, eller andre former for afbrydelser giver ikke nogen yderligere ret til afstands- eller varighedsgodtgørelse.

4. Afstands- og varighedsgodtgørelsens størrelse fastsættes a) for så vidt angår rejser til Parlamentets arbejdssteder, ved mandatets påbegyndelse for hele mandatperioden og revurderes kun i tilfælde af en adresseændring, uden hensyn til eventuelle ændringer i den faktisk anvendte rute b) for så vidt angår rejser til andre mødesteder som omhandlet i artikel 10, stk. 1, litra a), stk. 2 og stk. 2a, særskilt for hver enkelt rejse.

5. Hvis medlemmernes ekstraudgifter i forbindelse med rejsen overstiger afstandsgodtgørelsen, kan de anmode om godtgørelse af forskellen mod forelæggelse af bilag.

▼B

6. Medlemmerne skal som minimum have været til stede på arbejds- eller mødestedet i fire timer for at få ret til afstands- og varighedsgodtgørelse.

Artikel 20

Afstandsgodtgørelsens størrelse

1. Afstandsgodtgørelsens størrelse ▼M21 a) for de første 50 km: 25,01 EUR. b) for den del af rejsen, der udgør fra 51 til 250 km: 0,14 EUR pr. km. ▼M19 c) for den del af rejsen, der udgør fra 251 til 1 000 km: 0,07 EUR pr. km. ▼B d) for den del af rejsen, der overstiger 1 000 km: 0,03 EUR pr. km.

▼M1

2. Beløbene beregnes på grundlag af den korteste rute for ud- eller hjemrejsen mellem medlemmets bopælssteds bycentrum og mødestedets ankomstinfrastruktur.

Hvis beregningsgrundlaget for en togrejse er ukendt eller vanskeligt at fastslå, anvendes beregningsgrundlaget for en rejse med bil.

▼B

Artikel 21

Varighedsgodtgørelsens størrelse

1. Varighedsgodtgørelsen beregnes således: a) for en rejse af en samlet varighed på to til fire timer: et beløb svarende til en ottendedel af den i artikel 24 omhandlede godtgørelse b) for en rejse af en samlet varighed på fire til seks timer: et beløb svarende til en fjerdedel af den i artikel 24 omhandlede godtgørelse c) for en rejse af en samlet varighed på over seks timer uden overnatning: et beløb svarende til halvdelen af den i artikel 24 omhandlede godtgørelse ▼M1 d) for en rejse af en samlet varighed på over seks timer, hvor overnatning af velbegrundede årsager er nødvendig: et beløb svarende til den fulde godtgørelse som omhandlet i artikel 24 mod forelæggelse af bilag. ▼B

2. Rejsens varighed beregnes således: a) for rejser med fly, tog eller skib: — varigheden af rejsen mellem medlemmets bopælssted og lufthavnen eller stationen med en hastighed på 60 km/t — varigheden af rejsen med fly, tog eller skib i henhold til tidsplanen — en time før ombordstigning eller togets eller skibets afgang og 30 minutter efter udstigning eller ankomst — 30 minutter til transport mellem lufthavnen eller banegården og Parlamentet i Bruxelles, Luxembourg og Strasbourg (Entzheim). Præsidiet fastlægger varigheden af rejser til Strasbourg via andre lufthavne på grundlag af de transportmidler, der er til rådighed b) for rejser i bil: varigheden af rejsen mellem bopælsstedet og arbejds- eller mødestedet med en hastighed på 70 km/t.







Underafdeling 3 —

Bestemmelser om yderligere rejser og rejser i den medlemsstat, hvor medlemmet er valgt

Artikel 22

Yderligere rejseudgifter

▼M21

1. Det maksimale årlige beløb til godtgørelse af rejseudgifter i de i artikel 10, stk. 1, litra b), omhandlede tilfælde er 4 716 EUR.

▼M1

2. Medlemmerne kan på grundlag heraf og mod forelæggelse af originalregning også anmode om godtgørelse af udgifter til taxakørsel, billeje, hotelophold og andre udgifter i tilknytning hertil i den periode, hvor de officielle aktiviteter finder sted. Denne ret gælder fra dagen før de officielle aktiviteters begyndelse til dagen efter deres afslutning.

▼M6

2a. Når et medlem rejser til et af Parlamentets arbejdssteder i en uge, hvor der ikke finder officielt Europa-Parlamentsarbejde sted, er godtgørelsen af yderligere rejseudgifter begrænset til rejseudgifter, herunder udgifter til taxa inden for de grænser, der er fastsat i Præsidiets bestemmelser om parlamentsmedlemmernes anvendelse af tjenestevogne, og hoteludgifter.

▼M5

2b. Anmodninger om godtgørelse for rejser foretaget med henblik på at deltage i en aktivitet efter indbydelse fra et medlem eller en af Europa-Parlamentets politiske grupper skal endvidere være ledsaget af andre bilag, der godtgør, at rejsen er foretaget i forbindelse med udøvelsen af mandatet.

▼M1

2c. Medlemmerne kan kombinere en ordinær rejse med en yderligere rejse.

Hvis hele den kombinerede rejse finder sted inden for Den Europæiske Union, godtgøres den del af rejsen, der begynder eller slutter på et af Parlamentets arbejdssteder eller officielle mødesteder i overensstemmelse med artikel 10, stk. 1, litra a).

Hvis en del af den kombinerede rejse finder sted uden for Den Europæiske Union, dækkes de yderligere udgifter, der skyldes, at medlemmet ikke har benyttet den mest direkte rute på grund af den yderligere rejse, af den pågældendes godtgørelse for yderligere rejser, jf. stk. 1.

▼M5

2d. Medlemmerne kan kombinere en yderligere rejse med ikke-officielle biaktiviteter, hvis de rejse- og opholdsudgifter, der skal godtgøres, ikke stiger som følge heraf.

2e. Aktiviteterne i forbindelse med en yderligere rejse må ikke give adgang til en anden form for offentlig eller privat godtgørelse af de afholdte rejseudgifter.

▼M21

3. Det maksimale årlige beløb til godtgørelse af faktisk afholdte rejseudgifter i forbindelse med rejser foretaget af udvalgs- og underudvalgsformændene for at deltage i konferencer eller arrangementer vedrørende et emne af europæisk karakter, som henhører under deres udvalgs eller underudvalgs kompetence, og som har en parlamentarisk dimension, er 4 716 EUR. Deltagelsen kræver forudgående tilladelse fra Parlamentets formand, efter at det er blevet kontrolleret, at der er midler til rådighed inden for rammerne af det ovennævnte maksimale beløb.

▼B

En udvalgs- eller underudvalgsformand kan skriftligt give tilladelse til, at en næstformand eller, hvis dette ikke er muligt, et medlem af udvalget eller underudvalget afløser den pågældende ved en sådan konference eller et sådant arrangement.

Der gælder de samme betingelser for godtgørelse af disse udgifter som for yderligere rejseudgifter.

Artikel 23

Udgifter til rejser i den medlemsstat, hvor medlemmet er valgt

►M1 ◄ 1. For godtgørelse af udgifter til rejser i den medlemsstat, hvor et medlem er valgt, som omhandlet i artikel 10, stk. 1, litra c), gælder følgende øvre grænser pr. kalenderår: a) 24 rejser (tur-retur) for rejser med fly, tog eller skib, idet medlemmer, der er valgt i Frankrigs europæiske område, højst kan få godtgjort udgifterne i forbindelse med to rejser til de oversøiske departementer og regioner, de oversøiske områder, Ny Kaledonien og de franske besiddelser i det sydlige Indiske Ocean og Antarktis b) for rejser i bil en samlet strækning på højst: 24 000 km for medlemmer valgt i Tyskland, Spanien, Frankrig, Italien, Polen, Rumænien, Finland, Sverige eller Det Forenede Kongerige 16 000 km for medlemmer valgt i Bulgarien, Den Tjekkiske Republik, Irland, Grækenland, Ungarn, Østrig, Portugal eller Slovakiet ▼M8 8 000 km for medlemmer valgt i Belgien, Danmark, Estland, Kroatien, Cypern, Letland, Litauen, Luxembourg, Malta, Nederlandene eller Slovenien.

▼M3

1a. Efter skriftlig anmodning kan et medlem, der har opbrugt sin godtgørelse for rejser med fly, tog eller skib som omhandlet i stk. 1, litra a), få konverteret sin godtgørelse for rejser i bil som omhandlet i stk. 1, litra b), til godtgørelse for rejser med fly, tog eller skib med en sats, hvorved en enkeltrejse med fly, tog eller skib modsvarer 2 % af det maksimale antal kilometer, der er fastsat for den medlemsstat, hvor det pågældende medlem er valgt.

Det samme gælder tilsvarende for medlemmer, der har opbrugt deres godtgørelse for rejser i bil.

▼M1

2. Udgifter til rejser inden for et byområde med offentlige transportmidler (herunder taxa) godtgøres på grundlag af de sædvanlige bilag for det benyttede transportmiddel. Det godtgjorte beløb divideres med det beløb, der betales pr. kilometer for rejser med bil, og resultatet trækkes fra antallet af kilometer i stk. 1, litra b).

3. Hvis et medlem, hvis bopælssted som defineret i artikel 17, stk. 2, er i en anden medlemsstat end den, hvor vedkommende er valgt, rejser mellem bopælsstedet og den medlemsstat, hvor vedkommende er valgt, som led i udøvelsen af sit mandat, betragtes rejserne som rejser i den medlemsstat, hvor medlemmet er valgt, ved anvendelsen af stk. 1, litra a) og b).

▼B







Afdeling 2:

Godtgørelse af udgifter til ophold

Artikel 24

Dagpenge

1. Medlemmerne har ret til dagpenge for hver dag, de er til stede: a) på et arbejds- eller mødested, dokumenteret i overensstemmelse med artikel 12, i forbindelse med rejser, der er omfattet af reglerne om godtgørelse af ordinære rejseudgifter b) på møder i udvalg og andre organer i et nationalt parlament, der finder sted uden for medlemmets bopælssted, mod forelæggelse af en tilstedeværelsesattest fra det pågældende udvalg eller organ.

▼M1

I de uger, der er afsat til ekstern parlamentarisk virksomhed, har medlemmerne ret til dagpenge i højst tre dage, medmindre der udbetales dagpenge i henhold til litra a) og b), og medmindre der foreligger de særlige omstændigheder, der er omhandlet i Præsidiets afgørelse af 19. oktober 2009.

▼M21

2. Hvis den officielle aktivitet finder sted inden for Unionens område, modtager medlemmerne en fast godtgørelse på 338 EUR.

▼B

3. Hvis den officielle aktivitet finder sted uden for Fællesskabets område, modtager medlemmerne: a) en fast godtgørelse svarende til halvdelen af det i stk. 2 nævnte beløb for den tid, der går mellem det sidste belejlige flys afgangstid før mødets begyndelse og det første belejlige flys ankomsttid efter mødet, eller i givet fald for den tid, der går mellem afgangstid og ankomsttid for det særfly, Parlamentet har stillet til rådighed. Perioder på mere end 12 timer beregnes som et helt døgn. Perioder på over seks timer beregnes som et halvt døgn b) godtgørelse af rimelige udgifter til ophold på mødestedet (herunder morgenmad) mod forelæggelse af den originale regning ▼M6 ba) godtgørelse af udgifter til visum og dermed forbundne udgifter mod forelæggelse af bilag ▼M5 c) i behørigt begrundede ekstraordinære tilfælde godtgørelse af rimelige udgifter til dagpenge under rejsen. ▼B

4. Hvis de forelagte hotelregninger vedrører dobbeltværelser, godtgøres kun 85 % af den samlede regning.

5. Hvis medlemmets ophold på arbejdsstedet er på under fire timer, og rejsen tur-retur finder sted samme dag, nedsættes dagpengene til det halve.







Afdeling 3 :

Godtgørelse for generelle udgifter

▼M2

Artikel 25

Ret til godtgørelse

Medlemmerne har ret til en godtgørelse for generelle udgifter i form af et fast beløb, der skal dække udgifter i forbindelse med medlemsvirksomhed. Medlemmerne har ikke ret til at anvende godtgørelsen for generelle udgifter til aktiviteter, som dækkes af andre godtgørelser i henhold til disse gennemførelsesbestemmelser eller andre regler fastsat af Parlamentet, medmindre de allerede har opbrugt disse godtgørelsesbeløb.

▼B

Artikel 26

Periode for godtgørelsen

1. Godtgørelsen for generelle udgifter betales under medlemmernes mandatperiode.

▼M21

2. Den månedlige godtgørelse i henhold til artikel 25 er 4 778 EUR.

▼B

3. Medlemmer, hvis mandat begynder den 16. eller efter den 16. i en måned, modtager kun halvdelen af godtgørelsen for den pågældende måned.

4. Halvdelen af godtgørelsen udbetales også i et tidsrum af tre måneder efter den måned, i hvilken medlemmets mandat ophører, forudsat at medlemmets mandatperiode har varet mindst seks måneder, og at medlemmet ikke genvælges.

Artikel 27

Betalinger

Alle betalinger af godtgørelser for generelle udgifter foretages direkte til medlemmet.

▼M2

Artikel 28

Dækkede udgifter

1. Godtgørelsen for generelle udgifter skal dække udgifter såsom — udgifter til kontorhold og -vedligeholdelse — udgifter til kontorartikler og dokumentation — udgifter til kontorudstyr — udgifter til repræsentationsvirksomhed — administrative udgifter.

2. Præsidiet fastlægger en ikke-udtømmende liste over udgifter, der kan dækkes via godtgørelsen for generelle udgifter.

▼B







Afdeling 4 :

Almindelige bestemmelser

Artikel 29

▼M6

Bistand til medlemmer på officielle rejser

1. Et medlem, der under en officiel rejse som omhandlet i artikel 10, stk. 1, litra a), og artikel 10, stk. 2 og 2a, bliver alvorligt syg eller ramt af en ulykke eller en anden begivenhed, som forhindrer en hensigtsmæssig afvikling af rejsen, har ret til bistand fra Parlamentet. Denne bistand omfatter tilrettelæggelse af hjemtransport og ansvaret for godtgørelse af udgifter i forbindelse hermed. Medlemmet eller medlemmets repræsentant kan anmode om hjemtransport til et af Parlamentets arbejdssteder eller til bopælsstedet.

▼B

2. Såfremt et medlem afgår ved døden under en sådan officiel rejse, kan de nødvendige udgifter til transporten af afdøde til den pågældendes bopælssted også godtgøres.

▼M6

3. Parlamentet opfylder sine bistandsforpligtelser ved at tegne en forsikring. Medlemmernes rettigheder i medfør af stk. 1 og 2 udøves på de i forsikringspolicen fastsatte betingelser.

▼M6

4. Forsikringspolicen skal bl.a. omfatte udgifter til følgende former for bistand: — bistand i tilfælde af et medlems sygdom, ulykke eller dødsfald — bistand og fremskyndet hjemrejse i tilfælde af naturkatastrofer, alvorlige forstyrrelser af den offentlige orden eller alvorlig sygdom, ulykkestilfælde eller dødsfald hos et af medlemmets familiemedlemmer — logistisk og administrativ bistand i tilfælde af tab eller tyveri af dokumenter — bistand i tilfælde af søgsmål — tillægslivs- og invaliditetsforsikring (udestående saldo).

▼B

Artikel 30

Støtte til handicappede medlemmer

Kvæstorerne kan på forslag af generalsekretæren og efter udtalelse fra Parlamentets læge godkende, at Parlamentet overtager visse nødvendige omkostninger i forbindelse med foranstaltninger til støtte for et alvorligt handicappet medlem med henblik på udøvelsen af mandatet. Graden af invaliditet og hensigtsmæssigheden af de støttefaciliteter, der foreslås med henblik på at gøre det muligt for medlemmet at udøve sin virksomhed, skal regelmæssigt bekræftes af Parlamentets læge. I kvæstorernes godkendelse præciseres det, hvordan støtten nærmere skal ydes, og hvor længe godkendelsen er gyldig.

Artikel 31

Fravær

1. Dagpengene i henhold til artikel 24 nedsættes med 50 % for medlemmer, der har været fraværende ved over halvdelen af samtlige afstemninger ved navneopråb, der finder sted tirsdag, onsdag og torsdag under mødeperioder i Strasbourg og på andendagen under mødeperioder i Bruxelles.

2. Medlemmer, der i et parlamentsår (1. september til 31. august) er fraværende mindst halvdelen af de dage, hvor der er plenarmøder, tilbagebetaler for det pågældende år 50 % af godtgørelsen for generelle udgifter i henhold til artikel 25 til Parlamentet.

3. Formanden kan se bort fra en i stk. 2 omhandlet fraværsperiode, hvis det pågældende medlem er fraværende på grund af sygdom eller tungtvejende familiemæssige omstændigheder eller er på rejse for Parlamentet. Dokumentation skal indgives til kvæstorerne senest to måneder efter datoen for fraværets begyndelse.

4. Et medlem, som er gravid, fritages for at deltage i Parlamentets officielle møder i et tidsrum af tre måneder forud for barnets fødsel. Medlemmet skal forelægge en lægeerklæring, hvori den forventede fødselsdato er anført. Efter fødslen fritages medlemmet for at deltage i de officielle møder i et tidsrum af seks måneder. Medlemmet skal forelægge en kopi af barnets fødselsattest.

Artikel 32

Økonomiske sanktioner

1. Medlemmer, der bortvises fra mødesalen i medfør af artikel 146 i Parlamentets forretningsorden, mister retten til dagpenge i henhold til artikel 24, så længe bortvisningen varer.

2. Medlemmerne mister retten til dagpenge i de tilfælde, der er omhandlet i artikel 147 i Parlamentets forretningsorden.







KAPITEL 5

Personlige medarbejdere

Artikel 33

Afholdelse af medlemmernes udgifter til assistenter

1. Medlemmerne har ret til at ansætte personlige medarbejdere, som de frit kan vælge. Parlamentet godtgør de udgifter, der faktisk er afholdt, og som udelukkende hidrører fra ansættelsen af en eller flere assistenter eller fra levering af tjenesteydelser i henhold til disse gennemførelsesbestemmelser og på de af Præsidiet fastsatte vilkår.

2. Parlamentet godtgør kun udgifter til assistance, som er nødvendig for og direkte forbundet med medlemmernes udøvelse af deres mandat. Udgifterne må under ingen omstændigheder dække udgifter vedrørende medlemmets private anliggender.

▼M12

3. Parlamentet godtgør udgifterne under medlemmernes mandatperiode. Kun udgifter, der er afholdt højst 30 dage forud for indgivelsen af anmodningen om godtgørelse i henhold til dette kapitel, kan godtgøres.

▼M22

4. Det maksimale månedlige godtgørelse af udgifter til alle de i artikel 34 omhandlede personlige medarbejdere udgør 26 734 EUR med virkning fra den 1. januar 2022.

▼B

5. Hvis medlemmets mandat ikke begynder den første dag i en måned eller ikke ophører den sidste dag i en måned, godtgøres medlemmets udgifter til assistance for den pågældende måned med et forholdsmæssigt beløb.

▼M1

6. Såfremt der ved regnskabsårets udløb henstår en uudnyttet saldo af de i stk. 4 omhandlede månedlige beløb, fremføres denne til det følgende regnskabsår, dog højst et beløb svarende til det i nævnte stykke omhandlede månedlige beløb.

▼M2

Artikel 34

Almindelige principper

1. Medlemmerne skal benytte: a) akkrediterede assistenter, jf. artikel 5a i ansættelsesvilkårene for de øvrige ansatte i Fællesskaberne, og b) fysiske personer, som skal bistå dem i den medlemsstat, hvor de er valgt, og som efter gældende national ret har indgået en ansættelseskontrakt eller en tjenesteydelsesaftale med dem under de betingelser, der er fastsat i dette kapitel, herefter benævnt »lokale assistenter«.

▼M18

2. Flere medlemmer kan efter skriftlig aftale danne en gruppe, som i fællesskab ansætter eller benytter tjenesteydelserne fra en eller flere assistenter, jf. stk. 1, eller en eller flere praktikanter. I så fald udpeges der blandt de pågældende medlemmer et eller flere medlemmer med beføjelse til at underskrive kontrakten eller indgive en anmodning om ansættelse på gruppens vegne.

▼M12

Medlemmerne indgiver en skriftlig erklæring til den kompetente tjenestegren om fastlæggelsen af de respektive andele, som skal fratrækkes det beløb, der er fastsat i artikel 33, stk. 4.

▼M2

3. Artikel 35-42 finder ikke anvendelse på akkrediterede assistenter.

4. Udgifter i forbindelse med praktikaftaler, der er indgået på de vilkår, der er fastsat af Præsidiet, kan ligeledes godtgøres.

▼M12

5. Medlemmerne kan også benytte fysiske eller juridiske personer, der er tjenesteydere, til levering af lejlighedsvise og klart definerede ydelser, der er direkte forbundet med udøvelsen af deres parlamentariske mandat, på de betingelser, der er fastsat i dette kapitel.

▼M2

6. Tjenesteydelserne må ikke omfatte personale, medmindre der er tale om midlertidige ydelser fra tjenesteydere, der leverer sådanne ydelser som et normalt led i deres virksomhed og har autorisation hertil i henhold til national ret.

▼M12

7. Præsidiet fastlægger en liste over godtgørelsesberettigede udgifter til medlemsassistance.

8. Navne på assistenter og praktikanter samt navne eller firmanavne på tjenesteydere og betalingsagenter offentliggøres, så længe kontrakten løber, på Europa-Parlamentets websted sammen med navnet på det eller de medlemmer, de assisterer.

Disse assistenter, praktikanter, tjenesteydere og betalingsagenter kan, med behørig begrundelse i hensynet til deres sikkerhed, skriftligt anmode om, at deres navn eller firmanavn ikke offentliggøres på Europa-Parlamentets websted. Generalsekretæren afgør, om en sådan anmodning skal efterkommes.

▼M12

9. Antallet af gældende kontrakter mellem et medlem og akkrediterede assistenter må ikke på noget tidspunkt overstige tre, uanset varigheden af det arbejde, der er indgået kontrakt om. Denne grænse kan hæves til fire, hvis Parlamentets formand udtrykkeligt giver tilladelse til at gøre en undtagelse, efter at den kompetente tjenestegren har kontrolleret, at det pågældende medlem har et tilstrækkeligt kontorareal til at overholde de standarder, der gælder for anvendelsen af Parlamentets bygninger, under samtidig hensyntagen til det antal praktikanter, der måtte være til stede.

10. Mindst 25 % af det beløb, der er fastsat i artikel 33, stk. 4, er øremærket til at dække udgifter i henhold til afsnit VII i ansættelsesvilkårene for de øvrige ansatte i Den Europæiske Union. Derfor må samtlige udgifter til assistenter, der bliver afholdt ud over udgifterne i henhold til afsnit VII i ansættelsesvilkårene for de øvrige ansatte i Den Europæiske Union, ikke tilsammen overstige 75 % af det beløb, der er fastsat i artikel 33, stk. 4.

Endvidere må udgifter i forbindelse med levering af de tjenesteydelser, der er omhandlet i artikel 34, ikke overstige 25 % af det beløb, der er fastsat i artikel 33, stk. 4.

Disse grænser beregnes kumulativt pr. regnskabsår på grundlag af de månedlige beløb, der er fastsat i artikel 33, stk. 4, samt en eventuel uudnyttet saldo, der er fremført til det følgende regnskabsår efter artikel 33, stk. 6, pro rata.

11. Parlamentet godtgør udgifter til lokale assistenters bruttoløn eller -vederlag, ekskl. moms, op til månedlige lofter, der fastsættes af Præsidiet i overensstemmelse med stk. 12. Præsidiet kan foretage en årlig justering af lofterne. De gældende lofter offentliggøres på Parlamentets websted.

12. Lofterne svarer til referencebeløbet multipliceret med tre. Referencebeløbet er en tolvtedel af det beløb, som Eurostat har offentliggjort som værende den gennemsnitlige årlige bruttoløn for personer i fuldtidsbeskæftigelse i den medlemsstat, hvor det pågældende medlem er valgt.

De lofter, der beregnes på denne måde, kan imidlertid ikke være lavere end grundlønnen for en akkrediteret parlamentarisk assistent i lønklasse 6 eller højere end grundlønnen for en akkrediteret parlamentarisk assistent i lønklasse 19.

En eventuel bonus godtgøres kun op til de ovennævnte lofter beregnet på årsbasis.

Lofterne reduceres pro rata, når den lokale assistent arbejder på deltid, eller når den lokale assistent ikke arbejder hele måneden.

▼M16

Artikel 34a

Finansielle konsekvenser af et påvist tilfælde af chikane af en akkrediteret parlamentarisk assistent

Hvis formanden efter en procedure for intern chikane, hvor begge parter er blevet hørt, konstaterer, at et medlem har begået psykisk eller seksuel chikane over for en akkrediteret parlamentarisk assistent, fratrækkes alle medlemmets finansielle forpligtelser over for denne akkrediterede assistent i henhold til dennes kontrakt, herunder navnlig løn, som en undtagelse fra artikel 33 i gennemførelsesbestemmelserne af Parlamentet fra dets godtgørelse af medlemmets udgifter til parlamentarisk assistance, og medlemmet har ikke ret til at få udført yderligere tjenesteydelser af denne assistent.

▼B

Artikel 35

Betalingsagenter

▼M18

1. Alle ansættelseskontrakter og tjenesteydelsesaftaler samt alle praktikaftaler for praktikanter, som har hjemsted i den medlemsstat, hvor medlemmet er valgt, og som indgås af et medlem eller en gruppe af medlemmer, skal administreres af en betalingsagent, der er etableret i en medlemsstat.

▼B

2. En betalingsagent leverer ydelser gennem en fysisk eller juridisk person, som i en medlemsstat er berettiget til at udøve en erhvervsaktivitet bestående i behandling af de skattemæssige og sociale aspekter af ansættelseskontrakter og af tjenesteydelsesaftaler ( 6 ) indgået efter national ret.

▼M12

3. Et medlem indgår en individuel aftale med en betalingsagent efter eget valg, som opfylder kravene i stk. 2.

Udgifterne til betalingsagenter, jf. stk. 1, er dækket af den godtgørelse, der er fastsat i artikel 33, stk. 4, og er ikke underlagt begrænsningen i artikel 34, stk. 10, for så vidt angår tjenesteydelser.

Vederlaget til betalingsagenten, ekskl. moms, må ikke overstige 10 % af lønomkostninger, vederlag og godtgørelser til de lokale assistenter, tjenesteydere og praktikanter, for hvis betaling betalingsagenten er ansvarlig, og må heller ikke overstige 4 % af det beløb, der er fastsat i artikel 33, stk. 4.

Maksimumsgrænserne for betalingsagenters vederlag tages op til revision kumulativt pr. kalenderår i forhold til længden af deres kontrakt.

▼M2

4. Kontrakten mellem medlemmet og betalingsagenten indgås under anvendelse af en af Præsidiet godkendt standardkontrakt.

Standardkontrakten indeholder regler om, hvordan betaling i overensstemmelse med dette kapitel finder sted for de i stk. 1 omhandlede kontrakter, samt om betalingsagentens aflønning og ansvar.

▼M2 —————

▼B

Artikel 36

Administration af kontrakter med medarbejdere

1. Betalingsagenten sikrer med hensyn til de kontrakter, der administreres af denne, at såvel gældende national ret som fællesskabsretten overholdes, særlig hvad angår sociale og skattemæssige forpligtelser.

2. Honoraret til betalingsagenten betales mod forelæggelse af tilhørende fakturaer eller beregninger af vederlag.

3. Medlemmerne giver betalingsagenten alle de dokumenter og oplysninger, som agenten har brug for med henblik på at sikre, at kontrakterne er lovlige, og for at varetage den løbende administration af de kontrakter, den pågældende er blevet betroet, herunder navnlig de dokumenter og oplysninger, der er omhandlet i artikel 37, stk. 2, artikel 38, stk. 1, litra a), artikel 40, artikel 41, stk. 1, litra a), og artikel 42.

▼M2

4. Parlamentet udbetaler de beløb, der skal betales i henhold til de kontrakter, herunder også praktikaftaler, som den pågældende betalingsagent er ansvarlig for, mod forelæggelse af de nødvendige bilag.

▼M18

5. Efter anmodning fra medlemmet udbetaler Parlamentet undtagelsesvis nettolønnen direkte til de assistenter, hvormed medlemmet har indgået en ansættelseskontrakt. Betalingsagenten meddeler omgående den kompetente tjenestegren, hvilke beløb der er tilbageholdt til sociale sikringsbidrag og skat, samt udarbejder lønsedlerne.

▼M18 —————

▼M1

6. Såfremt omstændighederne gør det påkrævet, kan Parlamentet i forbindelse med en ansættelseskontrakt og efter anmodning fra et medlem udbetale et forskud på de i stk. 4 og 5 nævnte udbetalinger.

Der kan også udbetales forskud til dækning af lokale assistenters udgifter i forbindelse med korte rejser. De udbetales i så fald med et fast beløb på højst 100 EUR pr. assistent pr. måned. Hvis udgifterne overstiger det nævnte loft, skal betalingsagenten hvert kvartal fremlægge bilag, der dokumenterer de afholdte udgifter. Disse bilag kan i undtagelsestilfælde erstattes med en erklæring.

Betalingsagenten har det fulde ansvar for afregningen af disse forskud, som skal ske i overensstemmelse med disse gennemførelsesbestemmelser og gældende national ret.

▼B

Artikel 37

Anmodning om godtgørelse af medlemmernes udgifter til assistenter

▼M2

1. Medlemmet eller dennes betalingsagent indsender en anmodning om godtgørelse af medlemmets udgifter til assistenter i henhold til artikel 34, stk. 1, litra b), og artikel 34, stk. 2, 4 og 5, til den kompetente tjenestegren med angivelse af betalingsmodtagerne og beløbenes størrelse, og anmodningen skal være kontrasigneret af alle de berørte medlemmer samt, bortset fra de i artikel 36, stk. 5a, litra b), omhandlede tilfælde, af medlemmets betalingsagent. Ved ansættelseskontrakter vedlægges anmodningen de i artikel 38 anførte bilag og ved tjenesteydelsesaftaler de i artikel 41 anførte bilag.

▼B

2. Medlemmet giver omgående betalingsagenten og den kompetente tjenestegren meddelelse om enhver ændring af aftaleforholdet og af instrukserne vedrørende betalingen, idet det oplyses, hvilke ændringer af aftalen der er foretaget.

Betalingsagenten indsender straks disse oplysninger og de relevante bilag til den kompetente tjenestegren.

▼M12

Artikel 38

Dokumenter, der skal forelægges i forbindelse med en ansættelseskontrakt

Anmodninger om godtgørelse af udgifter til en ansættelseskontrakt skal indeholde følgende:

a) den originale ansættelseskontrakt, som medlemmet har indgået med sin lokale assistent

b) en detaljeret jobbeskrivelse og den præcise adresse, hvor arbejdsopgaverne udføres

c) en detaljeret opgørelse over lønnen, arbejdsgiver- og lønmodtagerbidrag til social sikring og andre udgifter, der må forventes at skulle betales eller godtgøres i løbet af kalenderåret og ved kontraktens ophør, idet der tages hensyn til nationale bestemmelser, herunder bestemmelserne om mindsteløn, og kontraktretlige forpligtelser, herunder eventuelle udgifter i forbindelse med tjenesterejser

d) en bekræftet genpart af gyldig legitimation for den lokale assistent

e) dokumentation for den lokale assistents sædvanlige bopæl

f) dokumentation for den lokale assistents kvalifikationer og erhvervserfaring og

g) en erklæring, der er behørigt kontrasigneret af medlemmet, og som bekræfter, at den lokale assistent i hele kontraktens løbetid forpligter sig til ikke, hverken direkte eller indirekte, at udføre aktiviteter – selv ikke aktiviteter, som ikke giver assistenten ret til et vederlag – for en organisation, som forfølger politiske mål, som f.eks. et politisk parti, en politisk stiftelse eller bevægelse eller en parlamentarisk politisk gruppe, såfremt sådanne aktiviteter kan gribe forstyrrende ind i assistentens udførelse af sine arbejdsopgaver i denne egenskab eller give anledning til interessekonflikter.

Artikel 39

Regularisering af regnskaber

1. Betalingsagenten fremsender, for hver enkelt af de ansatte lokale assistenter, senest den 31. marts i året efter Parlamentets relevante regnskabsår en opgørelse over de udgifter, der er afholdt til løn, skat og arbejdsgivers og lønmodtagers socialsikringsbidrag samt alle andre godtgørelsesberettigede udgifter, til den kompetente tjenestegren, navnlig med henblik på regularisering af de forskud, der er udbetalt. Betalingsagenten forelægger endvidere dokumentation for, at de pågældende lokale assistenter er tilsluttet en social sikringsordning, og at det pågældende medlem er arbejdsgiveren, samt et bevis for, at der er tegnet en arbejdsulykkesforsikring, såfremt der i den gældende nationale lovgivning stilles krav herom. Agenten attesterer også, at alle de forpligtelser, der følger af den pågældende nationale lovgivning, er indfriet.

I tilfælde af ophør af kontrakten mellem betalingsagenten og medlemmet og ved udløbet af medlemmets mandat skal disse forpligtelser være indfriet senest inden for tre måneder.

De i det første afsnit omhandlede opgørelser udformes i henhold til Parlamentets specifikationer.

2. Når de i stk. 1 nævnte opgørelser er kontrolleret, sender den kompetente tjenestegren en meddelelse til betalingsagenten med kopi til medlemmet, hvori det fastslås, om de foretagne betalinger er forskriftsmæssige, idet det i givet fald anføres, hvilke dokumenter der endnu mangler og skal fremsendes.

Såfremt det i meddelelsen fastslås, at betalingerne ikke er forskriftsmæssige, skal de dokumenter, der er nødvendige for at korrigere dette, fremsendes til den kompetente tjenestegren inden for en frist på én måned at regne fra meddelelsen. Hvis dette ikke sker, finder artikel 67 og 68 anvendelse.

▼M12

Artikel 39a

Forpligtelser vedrørende ansættelseskontrakter

1. Betalingsagenten opbevarer i det tidsrum, der er fastlagt i den gældende nationale lovgivning, og i mindst et år efter udløbet af den pågældende valgperiode, kopier af lønsedler med angivelse af de beløb, der er betalt i løn, skat og arbejdsgivers og lønmodtagers socialsikringsbidrag. Ophører kontrakten med betalingsagenten inden udløbet af medlemmets mandat, fremsendes der omgående en bekræftet kopi af ovennævnte dokumentation til den nye betalingsagent, som medlemmet har valgt, jf. artikel 35, stk. 3.

2. Assistenter afholder sig fra handlinger, der kan bringe dem i et modsætningsforhold til de assisterede medlemmers interesser og til Parlamentets interesser. De underretter omgående det pågældende medlem, hvis de har planer om at deltage i lønnede eller ulønnede eksterne aktiviteter eller at stille op til valg.

De skal have bopæl inden for en sådan afstand fra deres arbejdssted, at det er foreneligt med en korrekt udførelse af deres arbejdsopgaver.

3. Medlemmet underretter omgående den kompetente tjenestegren om eventuelle ændringer i ansættelsesvilkårene, der har konsekvenser for udgifterne til assistenter, og om planer fra assistenternes side om at deltage i eksterne aktiviteter eller stille op til valg. Medlemmet sikrer sig, at eksterne aktiviteter og opstilling til valg ikke stiller sig hindrende i vejen for assistenternes udførelse af deres arbejdsopgaver og heller ikke er i modstrid med Unionens finansielle interesser. Den kompetente tjenestegren kan kræve at få forelagt dokumentation for, hvilke aftaler der er indgået med de pågældende assistenter i denne forbindelse.

4. Lokale assistenter, der har til hensigt at stille op til valg, skal overholde den nationale lovgivning om valgkampagner. Assistenterne er på årlig ferie eller orlov uden betaling som minimum under den officielle kampagne. Hvis de bliver valgt, ophører godtgørelsen af udgifter i forhold til dem, medmindre de kan dokumentere, at deres mandat er foreneligt med udførelsen af deres arbejdsopgaver som parlamentariske assistenter.

5. Kontrakter mellem medlemmer og assistenter skal omfatte de forpligtelser, der følger af stk. 2 og 4.

▼B

Artikel 40

Udgifter i forbindelse med ansættelseskontraktens ophør

1. Som undtagelse fra artikel 33, stk. 3, kan der ydes godtgørelse for de supplerende udgifter, der måtte opstå i forbindelse med, at en ansættelseskontrakt, som medlemmet har indgået med en lokal assistent, ophører ved ophøret af medlemmets mandat, såfremt udgifterne er en følge af de arbejdsretlige regler, herunder kollektive overenskomster, i det land, hvis lovgivning finder anvendelse.

2. Stk. 1 finder dog ikke anvendelse, hvis a) medlemmet straks genvælges for den efterfølgende valgperiode b) medlemmet har udøvet sit mandat i under seks måneder c) medlemmet ikke har overholdt de retlige forpligtelser i forbindelse med ansættelseskontraktens ophør, herunder opsigelsesfrister, i rette tid inden mandatets udløb, medmindre tidspunktet for mandatets ophør ikke kunne forudses d) assistenten modtager et andet vederlag fra en fællesskabsinstitution eller er ansat af et andet medlem eller en anden gruppe af medlemmer i samme periode e) de pågældende udgifter hidrører fra en særlig aftale indgået mellem parterne eller fra en beslutning om, at der ud over de retlige eller overenskomstmæssige forpligtelser ydes en godtgørelse ved ansættelseskontraktens ophør.

3. En anmodning om godtgørelse af de i stk. 1 omhandlede udgifter, der oplyser om retsgrundlaget for betalingen, indgives af betalingsagenten og kontrasigneres af medlemmet senest tre måneder efter ophøret af det pågældende medlems mandat.

4. Såfremt et medlem i relation til de udgifter der henhører under anvendelsesområdet for stk. 1, efter de pågældende nationale arbejdsretlige regler er retligt forpligtet til at betale et beløb, der er over tre gange større end det i artikel 33, stk. 4, omhandlede beløb, kan disse udgifter undtagelsesvis godtgøres mod forelæggelse af behørig dokumentation, der skal attesteres af de kompetente nationale myndigheder. Anmodningen om godtgørelse indgives efter den i stk. 3 fastsatte procedure.

▼M6

5. For at dække udgifter i forbindelse med en ansættelseskontrakts ophør, der ikke kan godtgøres efter stk. 1-4, kan medlemmerne give deres betalingsagent anvisning om at hensætte midler fra det i artikel 33, stk. 4, omhandlede beløb og om at overføre dem til de følgende regnskabsår, forudsat at følgende betingelser er opfyldt: a) Medlemmet har forelagt tilstrækkelig skriftlig dokumentation for, at der uden for Europa-Parlamentet og uden medvirken af medlemmer af Europa-Parlamentet findes en fast praksis for at betale højere fratrædelsesgodtgørelser end de lovbestemte mindstebeløb i den branche, som ansættelseskontrakten vedrører. b) Der er i ansættelseskontrakten med den lokale assistent indgået aftale om fratrædelsesgodtgørelser, der er i overensstemmelse med den i litra a) nævnte praksis. De aftalte beløb må under ingen omstændigheder overstige en månedsløn for hvert års ansættelse. c) De hensatte beløb angives for hver enkelt medarbejder i forbindelse med den årlige afregningsprocedure i henhold til artikel 39. Betalingsagenten åbner en separat bankkonto for de pågældende midler og fremlægger hvert år et kontoudtog i forbindelse med afregningen. Betalingsagenten kan i hvert regnskabsår kun hensætte beløb svarende til ansættelsesperioder fra begyndelsen af den igangværende valgperiode til udgangen af det pågældende regnskabsår eller, hvis kontrakten udløber i løbet af det år, til kontraktens udløb. Renter af de hensatte beløb skal angives på tidspunktet for den årlige afregningsprocedure. Eventuelle overskydende eller ubrugte beløb tilbagebetales til Europa-Parlamentet hvert år og ved den pågældende ansættelseskontrakts ophør.

▼M12

Artikel 41

Dokumenter, der skal forelægges i forbindelse med en tjenesteydelsesaftale

1. Forud for indgåelsen af en kontrakt om levering af tjenesteydelser indgives der en anmodning om godtgørelse af udgifter bortset fra tilfælde af lejlighedsvise tjenesteydelser til en værdi af højst 500 EUR, inkl. moms, og denne anmodning skal indeholde følgende: a) et overslag og et udkast til den kontrakt, medlemmet har til hensigt at indgå med en tjenesteyder, og som klart definerer arten af de ydelser, der skal leveres b) i tilfælde af tjenesteydelser til en værdi af over 60 000 EUR, inkl. moms, en begrundelse for det udvalgte bud, som skal være det økonomisk mest fordelagtige af mindst tre bud fra fuldstændig uafhængige leverandører, idet der ud over prisen tages hensyn til buddets kvalitet og sociale aspekter; denne tærskelværdi finder anvendelse kumulativt i forbindelse med successive kontrakter om tilsvarende tjenesteydelser fra den samme tjenesteyder c) i tilfælde af tjenesteydere, som er juridiske personer, en kopi af deres indregistrering i handelsregistret eller et tilsvarende dokument sammen med vedtægterne eller, i tilfælde af tjenesteydere, der er fysiske personer, de dokumenter, der er anført i artikel 38, litra d)-f), og, bortset fra i forbindelse med lejlighedsvise kontrakter, også i nævnte artikels litra g) d) i tilfælde af tjenesteydere, der er juridiske personer, en erklæring om, at der ikke foreligger interessekonflikter, og som bekræfter, at ingen af de personer, der er involveret i at levere tjenesteydelser, er en assistent i den i artikel 34 anvendte betydning eller tilhører en af de i artikel 43, litra d), nævnte kategorier.

2. Udgifter til tjenesteydelser godtgøres ved, at medlemmet forelægger den kompetente tjenestegren en detaljeret faktura eller beregning af vederlag for den leverede ydelse og en kopi af den kontrakt, der er indgået med tjenesteyderen. Fakturaen eller beregningen af vederlag skal være ledsaget af medlemmets bekræftelse af, at den pågældende tjenesteydelse faktisk er blevet leveret. Efter anmodning fra den kompetente tjenestegren forelægger medlemmet også de vigtigste bilag.

Når det drejer sig om tjenesteydelser, som helt eller delvist er fritaget for moms, kan den kompetente tjenestegren anmode betalingsagenten om at bekræfte retsgrundlaget for denne undtagelse.

▼M1

Artikel 42

Særlige udgifter

Hvis en lokal assistent med en ansættelseskontrakt er fraværende i mere end tre måneder enten på grund af barselsorlov eller på grund af alvorlig sygdom, kan der fra den tredje fraværsmåned ydes en godtgørelse, ud over det i artikel 33, stk. 4 anførte beløb, til den del af vikarudgifterne, der ikke dækkes af de arbejdstagerydelser, som udbetales efter den gældende nationale sociale sikringsordning. Betalingsagenten skal indgive en af medlemmet kontrasigneret anmodning om godtgørelse af disse udgifter til den kompetente tjenestegren.

▼B

Artikel 43

Ikke-godtgørelsesberettigede udgifter

De beløb, der udbetales i henhold til dette kapitel, kan hverken direkte eller indirekte tjene til

▼M12

a) til finansiering af kontrakter, der er indgået med en organisation, som forfølger politiske mål, som f.eks. et politisk parti, en politisk stiftelse eller bevægelse eller en parlamentarisk politisk gruppe

▼B

b) dækning af udgifter, der kan refunderes efter reglerne om andre godtgørelser i henhold til disse gennemførelsesbestemmelser eller andre bestemmelser i Parlamentets forretningsorden

c) dækning af udgifter hidrørende fra en tjenesteydelsesaftale, som kan give anledning til en interessekonflikt, navnlig i de tilfælde, hvor medlemmet eller en af de i litra d) omhandlede personer: — helt eller delvist er ejer af et selskab eller en organisation med kommercielt sigte, der agerer som dennes tjenesteyder — er medlem af bestyrelsen eller af andre besluttende instanser eller organer i et selskab eller en organisation med kommercielt sigte, der agerer som dennes tjenesteyder — har adgang til sin tjenesteyders bankkonto — har en interesse i eller opnår en eller anden form for økonomisk fordel i forbindelse med tjenesteyderens aktiviteter

▼M12

d) til finansiering af kontrakter, der muliggør ansættelse eller benyttelse af tjenesteydelser leveret af medlemmernes ægtefæller eller partnere i et fast forhold eller af deres forældre, børn, brødre eller søstre eller, generelt, giver anledning til en mulig interessekonflikt som defineret i artikel 62, stk. 1a.

▼B







KAPITEL 6

Adgang til udstyr og andre goder

Artikel 44

▼M1

Adgang til interne tjenester og levering af udstyr og faciliteter

1. Præsidiet fastsætter regler om medlemmernes adgang til Parlamentets interne tjenester samt om levering af udstyr og faciliteter til medlemmerne, navnlig med hensyn til: — benyttelsen af tjenestebiler — møbler til medlemmernes kontorer — adgangen til it- og telekommunikationsudstyr — forsyning med papirvarer — medlemmernes og de politiske gruppers benyttelse af de kontorpladser, der stilles til rådighed for dem i Parlamentets informationskontorer — behandlingen af de af medlemmernes papirer, der gives som gave eller testamenteres til et institut, en forening eller en fond — ordninger for, hvordan medlemmer, hvis mandat ophører i løbet af en valgperiode, kan få deres personlige effekter, der befinder sig på deres kontorer i Bruxelles og i Strasbourg, transporteret til deres hjemland — benyttelsen af tjenestecykler — sprog- og it-kurser for medlemmer — benyttelse af Lægetjenesten.

▼B

2. Præsidiet kan også vedtage bestemmelser, hvorefter tidligere formænd for Parlamentet kan drage fordel af visse faciliteter under deres mandat, og tidligere medlemmer kan få adgang til Parlamentets infrastrukturer.







AFSNIT II

MANDATETS OPHØR







KAPITEL 1

Overgangsgodtgørelse

Artikel 45

Retten til overgangsgodtgørelse

Tidligere medlemmer har ret til den i statuttens artikel 13 omhandlede overgangsgodtgørelse fra den første dag i den måned, der følger efter mandatets ophør.

Artikel 46

Ophør

▼M12

1. Tidligere medlemmer har ret til en overgangsgodtgørelse. Hvis de har et mandat i et andet parlament eller bestrider et offentligt embede, bliver den løn, som de har ret til at modtage, modregnet i overgangsgodtgørelsen.

2. Artikel 2, stk. 3, finder tilsvarende anvendelse på overgangsgodtgørelsen.

3. I denne artikel forstås ved et »andet parlament« ethvert parlament med lovgivningskompetence i en medlemsstat.

4. I denne artikel forstås ved »offentligt embede« udøvelsen af følgende embeder: ▼B a) lønnede embeder, der besættes ved valg, og som indebærer udøvelse af offentlige myndighedsbeføjelser b) medlemmer af en national eller regional regering ▼M12 c) højtstående embedsmænd, tjenestemænd eller medlemmer af en EU-institution. ▼B

Artikel 47

Kumulering af ydelser

1. Har et tidligere medlem på samme tid ret til at få udbetalt overgangsgodtgørelse og alderspension eller invalidepension i henhold til statuttens artikel 14 eller 15, udbetales den ydelse, som den pågældende vælger at modtage. Den pågældende giver generalsekretæren meddelelse om sin beslutning senest tre måneder efter udløbet af sit mandat. En sådan beslutning er uigenkaldelig.

2. Hvis det tidligere medlem vælger overgangsgangsgodtgørelsen, suspenderes betalingen af alderspensionen eller invalidepensionen i den periode, hvor overgangsgodtgørelsen udbetales.

Artikel 48

Procedure

▼M12

1. For at få udbetalt overgangsgodtgørelsen skal det tidligere medlem senest tre måneder efter sit mandats ophør indgive en anmodning herom til generalsekretæren, vedlagt en skriftlig erklæring om, hvorvidt han/hun varetager nogle af de i artikel 46 omhandlede forpligtelser.

▼B

2. Hvis artikel 47, stk. 1, finder anvendelse, skal denne erklæring være ledsaget af den deri omhandlede beslutning.

3. Enhver ændring af de forhold, der blev lagt til grund ved udbetalingen af overgangsgodtgørelsen, og som kan give anledning til en ændring heraf, skal straks meddeles generalsekretæren. Generalsekretæren kan i tilfælde af tvivl anmode den pågældende om at fremsætte sine synspunkter.

4. Hvis generalsekretæren får kendskab til, at det tidligere medlem udøver et af de i artikel 46 omhandlede embeder, og disse oplysninger kan verificeres af offentligt tilgængelige kilder, suspenderer generalsekretæren udbetalingen af overgangsgodtgørelsen og informerer den pågældende herom.

5. Det tidligere medlem kan når som helst give afkald på sin ret til overgangsgodtgørelse. En beslutning herom meddeles generalsekretæren.







KAPITEL 2

Alderspension

Artikel 49

Retten til alderspension

1. De medlemmer, der har udøvet deres mandat i mindst et helt år, er ved ophøret af deres mandat berettigede til en livsvarig alderspension, der udbetales fra den første dag i den måned, der følger efter den måned, i hvilken de fylder 63 år.

▼M3

Tidligere medlemmer eller deres retlige repræsentanter indgiver deres ansøgning om udbetaling af alderspension inden for en frist på seks måneder efter opnåelse af pensionsret, undtagen i tilfælde af force majeure. Hvis denne frist ikke overholdes, udbetales den pågældendes alderspension fra den første dag i den måned, hvor ansøgningen blev modtaget.

▼B

2. Udbetalingen af alderspensionen indstilles for pensionsmodtagere, der genvælges til Europa-Parlamentet. De pensionsgivende år i henhold til det nye mandat lægges til de før genvalget erhvervede rettigheder til alderspension. Udbetalingen af alderspensionen genoptages, når medlemmets mandat i Europa-Parlamentet ophører.

3. Hvis et medlem har haft flere mandatperioder, som ikke ligger i umiddelbar forlængelse af hinanden, sammenlægges alle mandatperioderne ved beregningen af alderspensionen.

Artikel 50

Antikumulationsregler

1. Den alderspension, som et tidligere medlem modtager for et mandat, som den pågældende har udøvet i et andet parlament samtidig med mandatet i Europa-Parlamentet, modregnes i alderspensionen.

2. Ved et »andet parlament«, jf. stk. 1, forstås et parlament, som defineret i artikel 2, stk. 2.

3. Beregningen foretages på grundlag af de to pensioners størrelse før fradrag af skat.

4. Et tidligere medlem, som har udøvet et mandat i et andet parlament samtidig med mandatet i Europa-Parlamentet, skal give meddelelse om den alderspension, som vedkommende i kraft af mandatet i det andet parlament er berettiget til.







KAPITEL 3

Invalidepension

Artikel 51

Retten til invalidepension

1. Et medlem, som efter den i artikel 55 omhandlede procedure anses for at være ramt af en invaliditet, der anses for fuldstændig og medfører, at den pågældende er ude af stand til at bestride sit hverv, og som derfor nedlægger sit mandat, har ret til invalidepension med virkning fra den dag, hvor mandatet faktisk ophører, jf. dog stk. 3.

2. Retten til invalidepension ophører, hvis medlemmet ikke senest tre måneder efter den dag, hvor den pågældende officielt fik meddelt beslutningen om sin overgang til invalidepension, har givet meddelelse om nedlæggelsen af sit mandat.

3. Retten til invalidepension begynder ved udløbet af den valgperiode, hvorunder invaliditeten er opstået: a) hvis medlemmet er ude af stand til at nedlægge sit mandat som følge af sin invaliditet, eller b) hvis beslutningen om medlemmets overgang til invalidepension træffes efter udløbet af den valgperiode, hvorunder den i nærværende artikel omhandlede procedure blev indledt, eller c) hvis den i stk. 2 omhandlede frist endnu ikke er udløbet.

Artikel 52

Invalidepensionens beregning

1. Invalidepensionen udgør for hvert fulde år, den pågældende har udøvet sit mandat, 3,5 % af vederlaget i henhold til statuttens artikel 10 og for hver yderligere fulde måned en tolvtedel heraf, dog mindst 35 % af nævnte vederlag, idet pensionen maksimalt kan udgøre 70 % af vederlaget.

2. Bestemmelserne om beregning af alderspension finder tilsvarende anvendelse ved beregning af invalidepension.

Artikel 53

Antikumulationsregler

1. Den invalidepension, som et tidligere medlem modtager i forbindelse med et mandat, som den pågældende har udøvet i et andet parlament samtidig med mandatet i Europa-Parlamentet, modregnes i invalidepensionen.

2. Ved et »andet parlament«, jf. stk. 1, forstås et parlament, som defineret i artikel 2, stk. 2.

3. Et tidligere medlem, som har udøvet et mandat i et andet parlament samtidig med mandatet i Europa-Parlamentet, giver meddelelse om den invalidepension, som vedkommende i kraft af sit mandat i det andet parlament er berettiget til.

Artikel 54

Kumulering af ydelser

Har et tidligere medlem på samme tid ret til at få udbetalt invalidepension og alderspension, vil den pågældende modtage alderspensionen. Det beløb, der udbetales i alderspension, kan imidlertid ikke være mindre end invalidepensionen.

Artikel 55

Procedure

1. Medlemmet eller dennes juridiske repræsentant indgiver en ansøgning om invalidepension til Parlamentets formand, vedlagt en lægeerklæring med angivelse af navnet på den læge, der skal repræsentere den pågældende i invaliditetsudvalget, jf. artikel 56.

2. Det i artikel 56 omhandlede invaliditetsudvalg udarbejder, senest tre måneder efter at det er blevet tilsagt af generalsekretæren, en begrundet lægerapport i henhold til det af Parlamentet fastlagte mandat, hvori det vurderes, om de i artikel 51 fastsatte betingelser er opfyldt. Denne frist kan i undtagelsestilfælde forlænges af generalsekretæren.

3. På forslag fra invaliditetsudvalget træffer Parlamentets formand beslutning om medlemmets overgang til invalidepension og meddeler beslutningen til den pågældende, idet den pågældende opfordres til at indgive en begæring om nedlæggelse af sit mandat. Hvis der gives afslag på invalidepension, giver formanden medlemmet oplysning om dennes klageadgang.

Artikel 56

Invaliditetsudvalg

1. Invaliditetsudvalget består af tre læger, der er udpeget således: — den første af det pågældende medlem — den anden af Parlamentet — den tredje af de to således udpegede læger efter fælles aftale.

Såfremt der ikke er enighed om udpegelsen af den tredje læge, beskikker præsidenten for De Europæiske Fællesskabers Domstol inden for en frist på to måneder fra udpegelsen af den anden læge på embeds vegne den tredje læge på initiativ af Parlamentet.

2. De udgifter, der opstår i forbindelse med invaliditetsudvalgets arbejde, herunder rejseudgifter, bæres af Parlamentet.

3. Medlemmet kan forelægge invaliditetsudvalget erklæringer eller attester fra den læge, der behandler den pågældende, samt fra de læger, som den pågældende eventuelt har fundet det nødvendigt at konsultere.

4. Udvalgets arbejde er fortroligt.

Artikel 57

Revurdering af invaliditeten

1. Et tidligere medlem, som ikke længere opfylder betingelserne i artikel 51, fortaber sin ret til invalidepension.

2. Så længe det tidligere medlem ikke er fyldt 63 år, kan Parlamentet hvert femte år lade den pågældende undersøge af en læge, der er udpeget til at vurdere, om den pågældende stadig opfylder betingelserne for at oppebære invalidepension.

3. Undersøgelsen kan også foretages efter et kortere tidsrum end det i stk. 2 anførte, navnlig såfremt Parlamentet har fået oplyst, at det tidligere medlem udøver lønnet beskæftigelse. I så fald bedømmes situationen på grundlag af oplysninger, der kan verificeres af offentligt tilgængelige kilder, under hensyn til omstændighederne i den enkelte sag og efter en kontradiktorisk undersøgelse.

4. På forslag fra den undersøgende læge kan invaliditetsudvalget fastslå, at det tidligere medlems sundhedstilstand er blevet forbedret i en sådan grad, at den pågældende ikke længere opfylder de i artikel 51 fastsatte betingelse.

5. Beslutningen om at bringe invalidepensionen til ophør træffes af Parlamentets formand på grundlag af invaliditetsudvalgets konklusion. Artikel 55 og 56 finder tilsvarende anvendelse. Såfremt det tidligere medlem undlader at udpege den læge, der skal repræsentere den pågældende i invaliditetsudvalget, finder artikel 56, stk. 1, andet afsnit, anvendelse.







KAPITEL 4

Efterladte- og børnepension

Artikel 58

Retten til efterladte- og børnepension

1. Den efterladte ægtefælle og de på dødstidspunktet forsørgelsesberettigede børn efter et medlem eller et tidligere medlem, som ved dødsfaldet havde eller senere ville have fået ret til alders- eller invalidepension, har ret til henholdsvis efterladte- og børnepension.

2. Ved anvendelsen af bestemmelserne i dette kapitel stilles partnere i et fast ægteskabslignende forhold på samme måde som ægtefæller, på betingelse af at parret forelægger et officielt dokument, der er anerkendt af en medlemsstat eller af en kompetent myndighed i en medlemsstat, og som attesterer deres status som partnere, uden at der er tale om ægteskab.

3. Ved forsørgelsesberettigede børn forstås børn, der er født i ægteskab, uden for ægteskab eller er adopteret af tjenestemanden eller af dennes ægtefælle, når de faktisk forsørges af medlemmet eller det tidligere medlem. Forsørgelsesberettigede børn er ligeledes børn, der er undfanget, samt børn for hvilke medlemmet eller det tidligere medlem har påbegyndt en adoptionssag, og adoptionen først finder sted efter den pågældendes død.

Artikel 59

Beregning af efterladte- og børnepension

1. Efterladte- og børnepension kan maksimalt udbetales med et beløb, der sammenlagt ikke overstiger den alderspension, det pågældende medlem ville have haft ret til ved valgperiodens udløb, idet der tages hensyn til perioden mellem datoen for dødsfaldet og datoen for valgperiodens udløb.

2. For så vidt angår tidligere medlemmer, kan efterladte- og børnepension maksimalt udbetales med et beløb, der sammenlagt ikke overstiger den alderspension, som den pågældende fik udbetalt eller ville have haft ret til.

3. Efterladtepensionen for den efterladte ægtefælle udgør 60 % af det i stk. 1 eller 2 omhandlede beløb dog mindst 30 % af vederlaget i henhold til statuttens artikel 10, også selv om sidstnævnte beløb overstiger de i stk. 1 og 2 omhandlede beløb.

Den efterladte ægtefælles krav på efterladtepension bortfalder ikke ved indgåelse af nyt ægteskab. Kravet på efterladtepension består ikke, såfremt der på grund af omstændighederne i det konkrete tilfælde ikke kan være nogen tvivl om, at ægteskabet alene blev indgået af forsørgelsesmæssige grunde. I så fald bedømmes situationen på grundlag af oplysninger, der kan verificeres af offentligt tilgængelige kilder, under hensyn til omstændighederne i den enkelte sag og efter en kontradiktorisk undersøgelse.

4. Børnepensionen for et forsørgelsesberettiget barn udgør 20 % af det i stk. 1 eller 2 omhandlede beløb.

5. Såfremt den afdøde efterlader sig mere end to børn, fordeles det maksimale beløb, der kan tillægges i børnepension, ligeligt mellem de berettigede børn.

6. Det samlede pensionsbeløb fordeles i givet fald mellem ægtefælle og forsørgelsesberettigede børn i forhold til de i stk. 3, 4 og 5 nævnte procentsatser.

Artikel 60

Ophør

1. Efterladte- og børnepension udbetales fra den første dag i den måned, der følger efter den måned, hvor dødsfaldet fandt sted.

2. Ved pensionsmodtagerens død bortfalder dennes ret ved udgangen af den måned, hvori dødsfaldet indtraf.

3. Retten til børnepension ophører ved udgangen af den måned, hvori barnet fylder 21 år.

Dog forlænges denne ret, så længe barnet er under skole- eller erhvervsmæssig uddannelse, dog højst til udgangen af den måned, i hvilken den pågældende fylder 25 år.

Retten til børnepension bevares, hvis barnet på grund af sygdom eller invaliditet er ude af stand til at sørge for sit underhold. Sygdommen eller invaliditeten skal være anerkendt af Parlamentets læge. Pensionsmodtageren kan anfægte lægens afgørelse ved at begære, at der nedsættes et udvalg, som sammensættes i henhold til reglerne for invaliditetsudvalget, jf. bilag II, afdeling 3, i forordning (EØF, Euratom, EKSF) nr. 259/68.

Pensionsretten ophører, hvis barnet bliver i stand til at forsørge sig selv. Med det formål for øje kan Parlamentet hvert femte år lade barnet undersøge af en læge, der er udpeget til at vurdere, om den pågældende stadig opfylder betingelserne for at oppebære børnepension.







AFSNIT III

ALMINDELIGE OG AFSLUTTENDE BESTEMMELSER







KAPITEL 1

Regler om betaling

Artikel 61

Overholdelse af finansforordningen

▼M12

1. Disse gennemførelsesbestemmelser såvel som enhver anmodning om betaling, der indgives i henhold til disse gennemførelsesbestemmelser, skal overholde bestemmelserne i Europa-Parlamentets og Rådets ( 7 ) forordning (EU, Euratom) nr. 966/2012 og Kommissionens delegerede forordning (EU) nr. 1268/2012 ( 8 ).

▼B

2. Når der ifølge disse gennemførelsesbestemmelser indgås aftaler mellem Parlamentet og en tredjepart, er den kompetente anvisningsberettigede beføjet til at underskrive dem.

Artikel 62

Principper for anvendelse af midlerne

1. De beløb, der udbetales i henhold til bestemmelserne i afsnit I, kapitel 4, 5 og 6, i disse gennemførelsesbestemmelser, er udelukkende forbeholdt finansieringen af aktiviteter, der er forbundet med udøvelsen af medlemmernes mandat, og kan ikke anvendes til dækning af personlige udgifter eller til finansiering af støtte eller gaver af politisk karakter.

▼M12

1a. Medlemmer, der er involveret i budgettets gennemførelse, må ikke handle på en måde, der bringer deres egne interesser i konflikt med Unionens finansielle interesser.

Der foreligger en interessekonflikt, når et medlems handlinger på utilbørlig vis er påvirket af hensyn til familie, følelsesmæssige forhold, økonomiske interesser eller enhver anden form for delt interesse med en modtager.

▼M2

2. Medlemmerne tilbagebetaler ikke-anvendte beløb til Parlamentet, medmindre de indgår i en fast godtgørelse.

▼B

Artikel 63

Bankoverførsel, valuta og vekselkurs

▼M3

1. Betalinger i henhold til disse gennemførelsesbestemmelser sker ved bankoverførsel i overensstemmelse med bestemmelserne i Europa-Parlamentets og Rådets direktiv 2007/64/EF af 13. november 2007 om betalingstjenester i det indre marked ( 9 ). Parlamentet afholder de udgifter, der påhviler betaleren. Alle andre udgifter afholdes af modtageren.

▼B

2. Udbetalingerne sker i euro, medmindre modtageren, der har valgt at have eller har sin bopæl i en medlemsstat uden for euro-området, anmoder om, at hele eller en del af udbetalingen sker i denne medlemsstats valuta.

3. Omregningen mellem euro og en anden valuta foretages ved anvendelse af den månedlige regnskabskurs for euroen, der fastsættes i overensstemmelse med Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til finansforordningen ( 10 ).

4. Uanset stk. 3 skal omvekslingen mellem euro og en anden valuta for så vidt angår udbetaling af medlemmernes udgifter til assistenter foretages under anvendelse af den månedlige regnskabskurs for euroen i december måned i det forudgående år, idet det maksimale månedlige afholdte beløb, som omregnet i national valuta, der stilles til rådighed for medlemmet i løbet af valgperioden, ikke efter anvendelsen af den årlige indeksering og alle eventuelle forhøjelser vedtaget af Præsidiet kan være mindre end det beløb, der blev fastsat for det forudgående år.

Artikel 64

Bankkonti

1. Straks efter tiltrædelsen giver medlemmet Parlamentets kompetente tjenestegren bankoplysninger (IBAN-nummer, BIC-kode (SWIFT) og bankens adresse) for en eller flere konti, der er oprettet i den pågældendes navn og bestemt til indbetaling af det i statuttens artikel 10 omhandlede vederlag, af andre godtgørelser og af beløb til refusion af andre udgifter.

Den konto, hvortil det i statuttens artikel 10 omhandlede vederlag indbetales, vil ligeledes blive anvendt til udbetaling af overgangsgodtgørelse og pensionsydelser, medmindre der modtages andre instrukser fra medlemmet, det tidligere medlem eller den efterladte.

2. Udbetaling af beløb til en anden person end medlemmet er betinget af, at der forelægges et dokument udstedt af beløbsmodtagerens bank, hvori det bekræftes, at den pågældende er indehaver af den konto, hvortil udbetalingen skal ske, og hvori kontoens IBAN-nummer, BIC-kode (SWIFT) og bankens adresse anføres.

3. For så vidt angår udbetalinger til medlemmernes assistenter, meddeler medlemmet sin medarbejders bankoplysninger til betalingsagenten eller, i de i artikel 36, stk. 5, omhandlede tilfælde, til den kompetente tjenestegren. Medarbejderen åbner en bankkonto i den medlemsstat, hvor denne hovedsagelig udøver sin virksomhed. Udbetalingen sker i den valuta, som medarbejderens løn eller honorar er fastsat i.

Betalingsagenten meddeler sine bankoplysninger til den kompetente tjenestegren.

Artikel 65

Betalingsdato

1. Det i statuttens artikel 10 omhandlede vederlag, overgangsgodtgørelse og pensioner udbetales den 15. i måneden for den løbende måned. Godtgørelsen for de almindelige udgifter udbetales den 1. i måneden for den løbende måned.

2. Udbetalinger i forbindelse med medlemmernes udgifter til assistenter overføres til betalingsagenten, eller i det i artikel 36, stk. 4 og 5, omhandlede tilfælde til den lokale assistent den 15. i måneden for den løbende måned.

Ved udbetalingen tages hensyn til de instrukser, som medlemmet har indgivet inden den 25. i den foregående måned.

3. Godtgørelse af andre udgifter sker ved forelæggelse af de bilag, der kræves ifølge disse gennemførelsesbestemmelser.

4. De dokumenter, der kræves ifølge disse gennemførelsesbestemmelser, skal forelægges inden for de nedenfor anførte frister: a) ved rejseudgifter og dagpenge: senest den 31. oktober i året efter det år, hvori den pågældende rejse blev påbegyndt b) ved udgifter til medlemmernes assistenter og andre udgifter: inden udløbet af den frist, der er fastsat i de relevante bestemmelser, og senest den 7. december i det regnskabsår, hvor beløbet søges godtgjort, eller udgiften søges afholdt.

5. Generalsekretæren kan give tilladelse til særlige ordninger for udbetaling af forskud på almindelige rejse- og opholdsudgifter.







KAPITEL 2

Regularisering og inddrivelse

▼M11

Artikel 66

Genparter af bilag

Går de bilag, der kræves i disse gennemførelsesbestemmelser, tabt, indgiver medlemmerne en erklæring om tabet ledsaget af en genpart i overensstemmelse med de krav, der stilles i disse gennemførelsesbestemmelser.

▼B

Artikel 67

Suspension af betalinger

Hvis et medlem eller en betalingsagent ikke overholder de forpligtelser, der følger af disse gennemførelsesbestemmelser eller af den aftale, der er indgået i henhold til artikel 35, kan den kompetente anvisningsberettigede, under behørig hensyntagen til eventuelle tredjeparters legitime interesser, beslutte at suspendere betalingen af hele eller en del af den pågældende godtgørelse i et tidsrum, som giver den pågældende den nødvendige tid til at efterleve kravene, eller hvorunder det undersøges, om artikel 68 kan bringes i anvendelse.

Inden der træffes en sådan beslutning underrettes medlemmet eller betalingsagenten skriftligt, og denne har en frist på en måned til at efterleve kravene i gennemførelsesbestemmelserne eller kontrakten. En kopi af brevet sendes til kvæstorerne og i givet fald til de berørte tredjeparter.

Artikel 68

Tilbagekrævning af uberettiget udbetalte beløb

1. Ethvert beløb, der fejlagtigt er udbetalt i henhold til disse gennemførelsesforanstaltninger, kræves tilbagebetalt. Generalsekretæren giver pålæg om inddrivelse af sådanne beløb fra det pågældende medlem.

2. Afgørelsen om tilbagebetaling træffes under hensyntagen til medlemmets udøvelse af sit mandat og til Parlamentets arbejde, og efter at generalsekretæren har hørt det pågældende medlem.

3. Denne artikel finder tilsvarende anvendelse over for tidligere medlemmer og tredjeparter.







KAPITEL 3

Andre almindelige finansielle bestemmelser

Artikel 69

Indeksering

1. Præsidiet kan beslutte at foretage en årlig indeksering af de i artikel 15, litra c), artikel 20, artikel 22, stk. 1 og 3, artikel 24, stk. 2, og artikel 26, stk. 2, fastsatte beløb, idet den årlige indeksering ikke kan være højere end den årlige inflation i Den Europæiske Union siden oktober måned i det forudgående år som offentliggjort af Eurostat.

2. Præsidiet foretager i givet fald en årlig indeksering af det beløb, der er fastsat i artikel 33, stk. 4, på grundlag af det fælles indeks, som De Europæiske Fællesskabers Statistiske Kontor i samarbejde med medlemsstaternes statistiske kontorer har udarbejdet, jf. artikel 65 i forordning (EØF, Euratom, EKSF) nr. 259/68. Denne indeksering gælder med tilbagevirkende kraft fra juli måned i det pågældende år.

Artikel 70

Beskatning

Rådets forordning (EØF, Euratom, EKSF) nr. 260/68 af 29. februar 1968 om fastlæggelse af betingelserne for og fremgangsmåden ved opkrævning af skat til De Europæiske Fællesskaber finder anvendelse på medlemmerne på de i statuttens artikel 12 fastsatte betingelser ( 11 ).

Artikel 71

Udlæg

1. Der kan foretages udlæg i en tredjedel af det i statuttens artikel 10 omhandlede vederlag, af overgangsgodtgørelsen eller af alderspensionen på grundlag af en retlig afgørelse eller en afgørelse truffet af en kompetent administrativ myndighed.

2. Generalsekretæren giver instrukser om gennemførelsen af en sådan foranstaltning under hensyntagen til medlemmets udøvelse af sit mandat og til Parlamentets arbejde og efter høring af det pågældende medlem.







KAPITEL 4

Afsluttende bestemmelser

▼M2

Artikel 72

Klage

1. Et medlem, der mener, at den kompetente tjenestegren ikke har anvendt disse gennemførelsesbestemmelser korrekt på vedkommendes tilfælde, kan indgive en skriftlig klage til generalsekretæren.

Generalsekretærens afgørelse om klagen skal være ledsaget af en begrundelse.

2. Såfremt medlemmet ikke er enig i generalsekretærens afgørelse, kan vedkommende inden for to måneder fra modtagelsen af afgørelsen anmode om, at sagen henvises til kvæstorerne, som træffer afgørelse efter at have hørt generalsekretæren.

3. Er en part i klageproceduren ikke enig i kvæstorernes afgørelse, kan vedkommende inden for to måneder fra modtagelsen af denne afgørelse anmode om, at sagen henvises til Præsidiet, som træffer den endelige afgørelse.

4. Denne artikel finder ligeledes anvendelse på et medlems retssuccessor og på tidligere medlemmer og disses retssuccessorer.

▼M11

Artikel 72a

Elektronisk scannede bilag

1. Når disse gennemførelsesforanstaltninger vedrører indgivelse af ansøgninger om godtgørelse, kan sådanne ansøgninger indsendes i elektronisk form sammen med en digital signatur.

2. Når disse gennemførelsesforanstaltninger kræver fremlæggelse af bilag, kan sådanne bilag fremlægges i form af scannede kopier, forudsat at det pågældende medlem erklærer på tro og love, at de indsendte bilag er identiske med originalerne.

3. For at muliggøre kontrol af overensstemmelsen mellem de scannede kopier og de originale bilag opbevarer medlemmerne originalerne indtil den 31. december i det kalenderår, der følger efter det år, hvor anmodningen om godtgørelse blev indgivet.

Parlamentets kompetente tjenestegrene gennemfører et system med stikprøvekontrol for at sikre, at de scannede kopier af bilagene er identiske med originalerne.

▼B

Artikel 73

Ikrafttræden

Disse gennemførelsesbestemmelser træder i kraft på samme dato som statutten.

Artikel 74

Ophævelse

Når bortses fra de i afsnit IV fastsatte overgangsbestemmelser, ophæves omkostningsregulativet på datoen for statuttens ikrafttræden.







AFSNIT IV

OVERGANGSBESTEMMELSER

Artikel 75

Efterladte-, invalide- og alderspension

1. Efterladte- og invalidepension, supplerende invalidepension, der ydes til forsørgelsesberettigede børn, og alderspension tilkendt i henhold til omkostningsregulativets bilag I, II og III, vil fortsat blive udbetalt efter reglerne i disse bilag til de personer, der allerede modtog en sådan pension inden datoen for statuttens ikrafttræden.

▼M3

Afgår et tidligere medlem, der modtager invalidepension, ved døden efter den 14. juli 2009, udbetales der efterladtepension til den pågældendes ægtefælle, partner i et fast ægteskabslignende forhold eller børn, overfor hvem der består forsørgelsespligt, i overensstemmelse med bilag I til omkostningsregulativet.

▼B

2. De alderspensionsrettigheder, som i henhold til ovennævnte bilag III er erhvervet inden datoen for statuttens ikrafttræden, består uændret. De personer, der har erhvervet rettigheder under nævnte pensionsordning, modtager en pension beregnet på grundlag af de rettigheder, de har erhvervet i henhold til ovennævnte bilag III, fra det tidspunkt, hvor de opfylder de betingelser, som i så henseende er fastsat i den pågældende medlemsstats nationale lovgivning, og har indgivet en ansøgning, som anført i artikel 3, stk. 2, i nævnte bilag III.

Artikel 76

Supplerende pension

▼M17

1. En supplerende pension, der forfalder til betaling til tidligere medlemmer eller andre modtagere i henhold til artikel 1, 3 og 4 i bilag VII til omkostningsregulativet inden den 1. januar 2019, udbetales fortsat i henhold til dette bilag indtil den 31. december 2018.

2. Enhver supplerende pension, der endnu ikke er forfaldet til betaling den 1. januar 2019, fastsættes og betales i henhold til artikel 1 og 2 i bilag VII til omkostningsregulativet i overensstemmelse med følgende betingelser og undtagelser:

a) Pensionen udbetales fra den første dag i den kalendermåned, der følger efter den dato, hvor medlemmet fylder 65 år.

b) Pensionen er omfattet af en særlig afgift, der beløber sig til 5 % af det nominelle beløb for pensionen. Afgiften betales direkte til den supplerende (frivillige) pensionsfond.

▼M17

2a. Den supplerende (frivillige) pension til andre modtagere, jf. artikel 3 og 4 i omkostningsregulativets bilag VII, som den 1. januar 2019 endnu ikke er forfaldet til betaling, pålægges en særlig afgift, der beløber sig til 5 % af det nominelle beløb for pensionen. Afgiften betales direkte til den supplerende (frivillige) pensionsfond.

▼B

3. De medlemmer, der er valgt i 2009, vil fortsat, efter statuttens ikrafttræden, kunne erhverve nye rettigheder i henhold til ovennævnte bilag VII, såfremt: a) de var medlemmer i den forudgående valgperiode, og b) de allerede havde erhvervet eller var i færd med at erhverve rettigheder i henhold til den supplerende pensionsordning, og c) den medlemsstat, hvor medlemmet er valgt, har vedtaget en undtagelsesordning i henhold til statuttens artikel 29, eller medlemmet i henhold til statuttens artikel 25 selv har valgt at være omfattet af den nationale ordning, og d) de ikke har ret til en national eller EU-pension i forbindelse med udøvelsen af deres mandat som medlem af Europa-Parlamentet.

4. De bidrag til den supplerende pensionsfond, der påhviler medlemmet, betales af medlemmets private midler.

Artikel 77

Overgangsgodtgørelse

1. Overgangsgodtgørelse efter omkostningsregulativets bilag V vil fortsat blive udbetalt efter reglerne i dette bilag til de personer, der allerede modtog en sådan godtgørelse inden statuttens ikrafttræden.

2. Et medlem, hvis mandat i Parlamentet definitivt ophører ved udløbet af den sjette valgperiode, vil få udbetalt den overgangsgodtgørelse, der er fastsat i ovennævnte bilag V.

3. For de medlemmer, som modtager vederlaget i henhold til statuttens artikel 10, og hvis mandat ophører efter datoen for statuttens ikrafttræden, medregnes den mandatperiode, der ligger forud herfor, ved beregningen af overgangsgodtgørelsen i henhold til statuttens artikel 13.

4. De i stk. 3 omhandlede medlemmer kan dog anmode om, at der sker en forholdsmæssig beregning af overgangsgodtgørelsen, således at godtgørelsen for den mandatperiode, der ligger forud for datoen for statuttens ikrafttræden, beregnes efter de regler, der er fastsat i omkostningsregulativets bilag V. Varigheden af det mandat, der indgår i nævnte forholdsmæssige beregning, fratrækkes den maksimale varighed som fastsat i statuttens artikel 13, stk. 2.

▼M12

Artikel 78

Overgangsordninger for kontrakter med lokale assistenter og betalingsagenter

1. Bestemmelserne i artikel 34 og 35, som ændret ved Præsidiets afgørelse af 26. oktober 2015, om antallet af assistenter og aflønning af assistenter og betalingsagenter har ingen konsekvenser for kontrakter, som stadig er gyldige, forudsat at anmodninger om godtgørelse af udgifter i forbindelse med disse kontrakter er blevet indgivet til den kompetente tjenestegren inden den 27. oktober 2015.

2. Kontrakter af den type, der er omhandlet i stk. 1, kan kun forlænges eller ændres i overensstemmelse med bestemmelserne i afsnit I, kapitel 5.

▼B

Artikel 79

Livsforsikring

De regler om opretholdelse, omdannelse eller udbetaling af genkøbsværdien af livsforsikringen, der ifølge omkostningsregulativets artikel 19, stk. 2, finder anvendelse ved medlemmets nedlæggelse af sit mandat, finder i henhold til betingelserne i forsikringspolicen anvendelse på alle de medlemmer, hvis mandat varer indtil udløbet af sjette valgperiode, på betingelse af at der er betalt præmier i mindst to år.

Artikel 80

Bistand til alvorligt handicappede børn

Ydelser efter omkostningsregulativets artikel 21b vil fortsat blive udbetalt til de medlemmer, som har fået tilkendt ydelser efter reglerne i nævnte artikel, og som genvælges i 2009.

Artikel 81

Medlemmer omfattet enten af statuttens artikel 25 eller af artikel 29

1. Medlemmer, der genvælges i 2009, og som har benyttet sig af den valgmulighed, de har efter statuttens artikel 25, vil for perioden efter statuttens ikrafttræden, kun få udbetalt vederlag, overgangsgodtgørelse, alders-, invalide- og efterladtepension på de betingelser, der er fastsat i den nationale lovgivning, og udgiften afholdes udelukkende over den pågældende medlemsstats budget.

Endvidere kan de i første afsnit omhandlede medlemmer anmode Parlamentet om at få overgangsgodtgørelsen for den mandatperiode, der ligger forud for statuttens ikrafttræden, udbetalt efter de regler, der er fastsat i omkostningsregulativets bilag V.

2. Denne ordning finder tilsvarende anvendelse på de medlemmer, der er valgt i en medlemsstat, som har vedtaget en undtagelsesordning i henhold til statuttens artikel 29.

3. Den tredjedel af forsikringspræmien, der betales af medlemmerne, vil, for så vidt angår medlemmer, der er valgt i en medlemsstat, som har vedtaget en undtagelsesordning i henhold til statuttens artikel 29, eller medlemmer, der i henhold til statuttens artikel 25 selv har valgt at være omfattet af den nationale ordning, som en undtagelse fra artikel 7, stk. 2, blive udbetalt direkte og individuelt fra en personlig konto.

4. Som undtagelse fra artikel 3, stk. 1, har tidligere medlemmer, der i medfør af statuttens artikel 25 eller 29 modtager en pension i henhold til den nationale ordning, ret til at få godtgjort to tredjede